FIFA Club World Cup 2023 Bakal Berlangsung Di Arab Saudi

FIFA kini telah mengumumkan FIFA Club World Cup 2023 akan berlangsung di Arab Saudi pada tahun ini. Acara kejohanan tersebut bakal diadakan pada 12 hingga 22 Disember 2023 kelak.

FIFA Club World Cup 2023 merupakan kejohanan yang diadakan mempertandingkan pemenang daripada pelbagai kejohanan melibatkan kelab bolasepak dari pelbagai rantau seluruh dunia.

Mengikut format sedia ada, ia memperlihatkan pertandingan melibatkan tujuh pasukan.

Arab Saudi dipilih sebagai negara ke-6 yang menganjurkan kejohanan ini, sejak ia diperkenalkan pada 2000 lepas.

Selain kejohanan ini, Arab Saudi juga akan menjadi negara hos untuk kehonan AFC Asian Cup 2027 kelak.


Terbuka Malaysia: Pearly-Thinaah Tersingkir Awal, Tumpas Kepada Adik Beradik Stoeva

Beregu wanita No.1 tanah air, Pearly Tan dan Thinaah Muralitharan menjadi wakil negara yang pertama tersingkir daripada kejohanan Terbuka Malaysia – Jelajah Dunia Super 1000 BWF.

Gandingan yang menjuarai saingan Terbuka Perancis pada Oktober tahun lalu itu terpaksa mengucapkan selamat tinggal kepada saingan ini setelah tumpas pasangan adik beradik dari Bulgaria, Gabriela Stoeva dan Stefani Stoeva seawal Pusingan 32.

Lebih tragis dan memilukan, Pearly-Thinaah tumpas kepada adik beradik itu secara “straight set” dengan skor 19-21 dan 14-21 dalam tempoh 31 minit permainan di Gelanggang 2, sebentar tadi.

Untuk makluman, kemenangan yang diraih adik beradik Stoeva pada hari ini menjadikan rekod “head-to-head” antara kedua-dua pasangan menjadi seimbang iaitu satu kemenangan masing-masing.

Pada pertemuan sulung yang berlangsung pada tahun 2021 lalu, ianya berpihak kepada Pearly-Thinaah dengan kemenangan secara “straight set” dengan skor 21-19 dan 21-12 di kejohanan Terbuka Swiss.

Sementara itu, adik beradik Stoeva yang merekodkan kemenangan dapat meneruskan kemaraan ke Pusingan 16. Menanti mereka di sana adalah samada beregu India, Treesa Jolly-Gayatri Pullela atau beregu Hong Kong, Yeung Nga Ting-Yeung Pui Lam.

Featured Image: Badminton Association of Malaysia


Piala AFF: Josep Ferre Ganti Thomas Dooley Kemudi Filipina

Skuad bola sepak kebangsaan Filipina akan turun beraksi dalam saingan Piala AFF 2022 dengan bimbingan ketua jurulatih baharu.

Menerusi makluman rasmi di laman sosial milik pasukan kebangsaan negara itu, Josep Ferré Ybarz berusia 39 tahun dan berasal dari Barcelona, Sepanyol menjadi ketua jurulatih baharu buat skuad berjulukan The Azkals itu.

Walaupun berasal jauh di benua eropah sana, Josep atau dikenali sebagai Coach Coco tidak begitu asing dengan kancah bola sepak asia atau lebih spesifiknya di rantau asia tenggara.

Josep pernah berkelana di Hong Kong dan Thailand dengan berperanan sebagai pengarah akademi bagi Kitchee SC dan Buriram United. Kemudiannya, dia dilantik sebagai ketua jurulatih kepada Ratchaburi FC, Bangkok Glass FC dan FC Bayamon di Puerto Rico.

A post shared by The Philippine Azkals (@theazkalsph)

Selain itu, Josep juga pernah menyertai kelab yang berpangkalan di India iaitu East Bengal FC sebagai penolong ketua jurulatih pada tahun 2019.

Di negara kelahirannya, Josep mempunyai pengalaman terlibat bersama skuad remaja FC Barcelona.

Untuk makluman semua, kehadiran Josep ini secara langsungnya menggantikan Thomas Dooley yang merupakan ketua jurulatih Filipina sebelum ini.

Filipina yang diundi dalam Kumpulan A bagi saingan Piala AFF edisi kali ini akan memulakan kempen dengan menentang Kemboja pada 20 Disember kelak.

Sebelum bertemu Kemboja, Josep akan membawa pasukannya menentang Vietnam terlebih dahulu dalam satu perlawanan antarabangsa yang berperanan sebagai aksi pemanas badan sebelum saingan Piala AFF.


Ranking BWF: ‘Patatimo Boys’ Daki 11 Anak Tangga Selepas Mara Ke Suku Akhir Malaysia Masters

Beregu lelaki negara yang terkenal dengan julukan ‘Patatimo Boys’, Wan Arif Junaidi dan Muhammad Haikal Nazri merekodkan peningkatan yang ketara dalam ranking dunia, minggu ini.

Menerusi kemaskini badan induk, Persekutuan Badminton Dunia (BWF), Arif-Haikal mendaki sebanyak 11 anak tangga sekaligus menduduki tangga ke-69 dunia, pada hari ini.

Peningkatan tersebut disumbangkan oleh kemaraan mereka ke peringkat suku akhir Malaysia Masters – Jelajah Dunia Super 500 BWF – minggu lalu.

Bagaimanapun, perjalanan pemain berusia 20 dan 19 tahun masing-masing ini terhenti di peringkat tersebut ekoran tumpas kepada beregu Indonesia, Fajar Alfian dan Muhammad Rian Ardianto.

Namun begitu, kemaraan ini telah memberikan pemain kelahiran Terengganu dan Kelantan masing-masing ini pertambahan 5,040 mata.

Secara keseluruhan, Arif-Haikal telah mengumpul 28,370 mata secara keseluruhan.

Sementara itu, tiga lagi beregu negara dikesan merekodkan peningkatan yang ketara iaitu gandingan Nur Mohd Azriyn-Lim Khim Wah, Chang Yee Jun-Yap Roy King dan Boon Xin Yuan-Wong Tien Ci.

Kedua-dua beregu ini meraih peningkatan sebanyak 12, 23 dan 11 anak tangga masing-masing. Ini menjadikan mereka menghuni ranking ke-84, ke-98 dan ke-128 pada ketika ini.

Featured Image: Petronas Brands Instagram


Stadium Baharu Kelantan Akan Mula Dibina Tahun Hadapan

Sebuah stadium utama, stadium tertutup, pusat renang dan velodrom akan mula dibina di negeri Kelantan bermula tahun hadapan.

Keempat-empat infrastruktur tersebut dibina sebagai persediaan untuk menjadi tuan rumah temasya Sukan Malaysia (SUKMA) 2024 kelak.

Selain itu, Pengerusi Jawatankuasa Pembangunan Belia, Sukan dan Badan Bukan Kerajaan (NGO), Wan Roslan Wan Hamat berkata akan turut memberikan perhatian kepada beberapa infrastruktur asas yang lain.

Ianya termasuk litar-litar sukan bermotor dengan piawaian bertaraf antarabangsa, asrama dan juga Pejabat Perbadanan Stadium.

“Kita telah melawat negeri-negeri khususnya Johor yang kini sedang menguruskan Sukma ke-20 dan kita baru selesai buat ‘value management’ melibatkan lokasi-lokasi dan infrastruktur yang kita akan bina di Kelantan.

“Bila siap nanti kita akan majukan kepada Jemaah Menteri untuk mendapatkan jawapan balas berkenaan jumlah peruntukan yang boleh kerajaan beri kepada Kelantan dalam persiapan membina infrastruktur tersebut,” katanya seperti dipetik daripada Sinar Harian.

Difahamkan infrastruktur-infrastruktur tersebut akan dibina di atas tanah seluas 60.7 hektar di Bukit Merbau, Pasir Puteh dan beberapa kawasan lain sekitar Kota Bharu dan Jeli.

“Kerajaan negeri telah membelanjakan RM10 juta untuk membayar tanah rakyat di kawasan Bukit Merbau itu sebagai langkah awal untuk pembinaan kompleks sukan tersebut. Insya-ALLAH semuanya akan berjalan lancar nanti,” tambahnya lagi.

Featured Image: TRW Kelantan FC


Terbuka Singapura: Beregu Campuran No.1 Negara Dikejutkan Pasangan Hong Kong

Gandingan campuran No.1 negara, Goh Soon Huat and Shevon Jemie Lai dikejutkan wakil Hong Kong, Reginald Lee Chun Hei dan Ng Tsz Yau selepas tewas dalam aksi Pusingan 16 Terbuka Singapura, sebentar tadi.

Sebelum ini, kedua-dua beregu pernah bertemu buat julung kalinya di Terbuka Thailand minggu lalu. Namun, pertarungan pada ketika itu menyaksikan Soon Huat-Jemie Lai melakar kemenangan ke atas gandingan di tangga ke-24 dunia itu menerusi skor 19-21, 21-15 dan 21-15.

Bagaimanapun, perlawanan hari ini memperlihatkan beregu negara terlebih dahulu mendahului pada set pertama dengan skor 21-14. Akan tetapi pasangan Hong Kong tersebut berhasil bangkit pada set kedua dengan skor 21-16 sekaligus menyamakan semula kedudukan dan mengheret permainan ke set penentuan.

Singapore Open 2023XD – R16             🇭🇰LEE Chun Hei Reginald🏅14 21 21 🇭🇰NG Tsz Yau🏅             🇲🇾GOH Soon Huat21 16 9 🇲🇾LAI Shevon Jemie

— BWFScore (@BWFScore) June 8, 2023

Chun Hei-Tsz Yau memastikan kemenangan milik mereka pada set ketiga dengan skor 21-9 memihak kepada wakil asia timur itu dalam perlawanan yang berlangsung selama 50 minit di Stadium Tertutup Singapura.

Untuk rekod, kali terakhir gandingan No.1 negara itu mara ke peringkat suku akhir adalah pada Januari lalu di Indonesia Masters yang menyaksikan mereka tewas ‘straight set’ kepada pasangan Perancis, Thom Gicquel dan Delphine Delrue.

Sebagai tambahan, Chun Hei-Tsz Yau akan bertemu pemenang di antara pertembungan melibatkan satu lagi gandingan negara, Chen Tang Jie-Toh Ee Wei dan pasangan Belanda, Robin Tabeling-Selena Piek.

Featured Image: Perodua Malaysia Masters 2023


Terbuka Korea: Kidambi Berjaya Rekodkan Kemenangan Pertama Ke Atas Liew Daren

Pemain India, Srikanth Kidambi belum pernah menumpaskan perseorangan senior negara, Liew Daren dalam mana-mana kejohanan antarabangsa sebelum daripada ini.

Bagaimanapun, rekod itu berjaya diubah oleh pemain yang menghuni ranking ke-12 dunia tersebut apabila berhasil menumpaskan Daren buat pertama kali di Pusingan 32 dalam saingan Terbuka Korea, sebentar tadi.

Korea Open Badminton Championships 2022MS – Round of 3222 21 🇮🇳Srikanth KIDAMBI🏅20 11 🇲🇾Daren LIEW

🕗 in 40 minutes https://t.co/gpRveeboC3

— BWFScore (@BWFScore) April 6, 2022

Lebih manis, kemenangan tersebut dicetak oleh Kidambi ke atas pemain yang menduduki ranking ke-35 dunia itu secara ‘straight set’ dengan skor 20-22 dan 11-21 dalam tempoh masa 40 minit permainan.

Untuk makluman semua, Daren dan Kidambi pernah berentap sebanyak tiga kali sebelum ini di Kejohanan Dunia BWF 2018, Malaysia Grand Prix Gold 2013 dan Malaysia Open GP Gold 2012 dimana ketiga-tiganya memihak kepada Daren.

Sementara itu, kemenangan Kidambi ini membolehkannya mara ke Pusingan 16. Menantinya di peringkat tersebut adalah pemain Israel, Misha Zilberman.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


FC Barcelona Kekal Pamer Logo Rakuten Pada Jersi Sehingga 2022

Kelab gergasi Sepanyol, FC Barcelona kekal mempamerkan logo syarikat servis internet Jepun, Rakuten di hadapan jersi mereka untuk tempoh sekitar dua tahun lagi.

Ini berikutan Barcelona dan Rakuten bersetuju untuk melanjutkan kerjasama yang sepatutnya tamat pada 30 Jun 2021 kepada tempoh satu tahun lagi iaitu pada 30 Jun 2022 menurut makluman rasmi oleh kedua-dua pihak.

🤝 FC Barcelona & @RakutenTodayhttps://t.co/gfsSNQPTov

Kerjasama ini mengekalkan Rakuten sebagai Rakan Utama Inovasi & Hiburan Global FC Barcelona sekaligus akan meneruskan kerjasama dalam menjalankan program baharu dan inovatif yang memberikan impak global di masa hadapan.

Untuk rekod, kedua-dua entiti mula melakukan kerjasama sekitar tahun 2017.


5 Kelab Bola Kemboja Sumbang Lebih RM4 Juta Kepada Kerajaan Bantu Beli Vaksin Covid-19

Lima buah kelab bola sepak berpangkalan di Kemboja dilaporkan menyumbang dana lebih daripada RM4 juta kepada kerajaannya untuk membantu membeli vaksin Covid-19.

Di antara yang memberikan sumbangan ialah pengasas pasukan Phnom Penh Crown FC, Oknha Kok An berjumlah 1 juta dolar amerika (RM1 juta) dan diikuti oleh Visakha FC yang mengumumkan sumbangan sebanyak 10,000 dolar amerika (RM40,000).

“Saya mengambil peluang ini, menyeru kepada orang ramai yang mampu untuk bersama-sama menyumbang bagi melawan Covid-19 untuk kesejahteraan rakyat Kemboja,” katanya menerusi satu kenyataan rasmi yang dikeluarkan oleh kelab.

Sebuah lagi pasukan iaitu Preah Khan Reach Svay Rieng (PKRSR) FC turut berikrar untuk menyumbang 10,000 dolar amerika (RM40,000) selain daripada pasukan Tiffy Army FC dan Boeung Ket FC.

Sehingga kini kerajaan Kemboja telah menerima lebih daripada 18 juta dolar amerika (RM72 juta) hasil sumbangan orang ramai di pelbagai peringkat.


Astro Arena Siar Siri Dokumentari ‘Little Legends’ Oleh Nicol David Bermula 18 Mac

Sebuah siri dokumentari yang berjudul ‘Little Legends’ akan disiarkan menerusi saluran sukan tempatan, Astro Arena pada setiap Sabtu bermula 18 Mac nanti.

Siri dokumentari ini mengisahkan tentang usaha bekas pemain skuasy No.1 dunia, Datuk Nicol David yang membuat program ‘Little Legends’ melalui pertubuhan bukan berasaskan keuntungan miliknya yang diasaskan bersama Mariana de Reyes, Nicol David Organisation (NDO) bertujuan untuk memperkasakan kanak-kanak melalui sukan dan pendidikan.

Program selepas sekolah (after-school) yang mensasarkan kanak-kanak berusia mulai 8 tahun dan bersama mereka sehingga 12 tahun ini merangkumi latihan skuasy dan pembelajaran bahasa Inggeris kepada anak-anak daripada keluarga berpendapatan rendah dan sederhana.

Setakat ini, ‘Little Legends’ yang disertai oleh kanak-kanak dari empat buah sekolah di Kuala Lumpur dan Petaling Jaya sudah mempunyai 60 orang peserta. Pada Mei kelak, mereka akan menerima tambahan 60 peserta lagi menjadikan 120 perserta secara keseluruhan.

Untuk makluman semua, siri dokumentari ini mempunyai lima episod dan ianya turut menghidangkan kepada penonton kisah Nicol sewaktu kecil, permulaan kariernya serta perkongsian melalui ibu bapanya sebelum bercerita mengenai mengapa Nicol memulakan NDO yang dilancarkan pada Jun 2022.


Indonesia Masters: Pang Ron-Yee See Bakal Berhadapan Pilihan Pertama Kejohanan Di Peringkat Suku Akhir

Pasangan beregu campuran negara, Hoo Pang Ron dan Cheah Yee See bakal menempuh cabaran sebenar setelah berjaya mara ke peringkat suku akhir kejohanan Indonesia Masters 2021.

Pang Ron-Yee See yang berusia 23 dan 26 tahun masing-masing akan berhadapan dengan pasangan beregu campuran yang diletakkan sebagai pilihan pertama untuk menjuarai kejohanan ini, Dechapol Puavaranukroh dan Sapsiree Taerattanachai

Untuk makluman semua, beregu campuran ini juga berada di tangga ke-2 ranking dunia.

DAIHATSU Indonesia Masters 2021(New dates)XD – Round of 16               🇹🇭Dechapol PUAVARANUKROH🏅21 16 21 🇹🇭Sapsiree TAERATTANACHAI🏅17 21 17 🇲🇾Tang Jie CHEN               🇲🇾Yen Wei PECK🕗 in 60 minutes https://t.co/l3tCzqYEoD

Pasangan beregu campuran Thailand ini pula mara ke peringkat suku akhir selepas menumpaskan pasangan beregu campuran bebas (independent) Malaysia, Chen Tang Jie dan Peck Yen Wei dengan keputusan 21-17, 16-21 dan 21-17.

Berdasarkan rekod pertemuan, kedua-dua pasangan ini pernah bertemu sebanyak dua kali semasa beraksi di Terbuka Thailand 2021 dan Terbuka HYLO 2021. Namun, kedua-dua perlawanan tersebut berpihak kepada pasangan beregu campuran Thailand ini.

DAIHATSU Indonesia Masters 2021(New dates)XD – Round of 16          🇲🇾Pang Ron HOO🏅21 21 🇲🇾Yee See CHEAH🏅14 19 🇩🇪Jones Ralfy JANSEN          🇩🇪Linda EFLER🕗 in 40 minutes https://t.co/RMfLq8KsvN

Untuk makluman semua, Pang Ron-Yee See berhasil mara ke pentas suku akhir selepas menumpaskan pasangan Jerman, Jones Ralfy Jansen dan Linda Efler secara ‘straight set’ 21-14 dan 21-19 pada Pusingan 2.

Di Pusingan 1, pasangan beregu campuran yang menduduki tangga ke-17 dunia ini mara selepas pasangan Jepun, Yujiro Nishikawa dan Saori Ozaki tidak sempat menghabiskan permainan dan menarik diri (retired).

Featured Image: Badminton Photo & Badminton World Federation


BAC 2022: Tang Jie-Yen Wei Singkir Beregu Filipina Mara Ke Pusingan 16

Pasangan beregu campuran, Chen Tang Jie dan Peck Yen Wei menjadi wakil negara pertama yang mengesahkan kemaraan ke Pusingan 16 dalam Kejohanan Badminton Asia (BAC) 2022.

Pasangan yang menghuni ranking ke-30 dunia itu mara selepas berjaya menundukkan beregu Filipina, Solomon Jr. Padiz dan Eleanor Christine Inlayo secara ‘straight set’ pada Pusingan 32 yang berlangsung, sebentar tadi.

R32#MAS🇲🇾 Chen Tang Jie-Peck Yen Wei def. #PHI🇵🇭 Solomon Padiz-Eleanor Inlayo 21-10 21-16

— BAM (@BA_Malaysia) April 26, 2022

Dalam perlawanan tersebut, Tang Jie dan Yen Wei berhasil merekodkan kemenangan dengan skor 21-10 dan 21-16 dalam tempoh masa tidak sampai setengah jam iaitu 27 minit.

Dengan kemenangan ini, Tang Jie dan Yen Wei bakal berhadapan samada beregu Thailand, Ruttanapak Oupthong dan Chasinee Korepap (ranking 398) atau beregu China, Wang Yi Lyu dan Huang Dong Ping (ranking 4) merangkap pilihan ketiga kejohanan ini.


FAM Dalam Perancangan Lantik Jurulatih Luar Negara Kemudi Skuad Futsal Kebangsaan

Skuad futsal kebangsaan bakal mendapat bimbingan ketua jurulatih baharu dipercayai didatangkan dari luar negara.

Perkembangan tersebut hadir menerusi makluman daripada Setiausaha Agung Persatuan Bola Sepak Malaysia (FAM), Noor Azman Rahman kepada para pengamal media dalam majlis pengumuman kerjasama FAM dan Joma Malaysia, semalam.

“Memang ada dalam perancangan kami untuk mengambil orang luar sebagai ketua jurulatih futsal yang baharu dan kita sudah mengenalpasti tiga nama dan akan dipilih selepas sesi temuduga yang akan dibawa ke mesyuarat Jawatankuasa Futsal Kebangsaan.” katanya.

Bagaimanapun, Noor Azman tidak berkongsikan sebarang bayangan mengenai negara mahupun latar belakang calon jurulatih-jurulatih terbabit.

Sebagai rekod, jawatan ketua jurulatih skuad futsal kebangsaan sebelum ini dipegang oleh bekas pemain futsal kebangsaan, Chiew Chun Yong sejak September 2016.

Penggunaan kepakaran ketua jurulatih dari luar negara bukanlah sesuatu yang asing bagi skuad futsal kebangsaan. Antaranya, Marcelo Serpa, Silvio Sergio Machado (Brazil) dan Victor Hermans (Belanda).

Featured Image: Football Association of Malaysia


Premier League, EFL Tunda Perlawanan Minggu Ini – Menghormati Kemangkatan Elizabeth II

Semua perlawanan bola sepak Liga Perdana Inggeris (EPL) serta Liga Bola Sepak Inggeris (EFL) pada minggu ini diumumkan ditunda oleh kedua-dua badan penganjurnya.

Penundaan ini dilakukan bagi memberi penghormatan terhadap kemangkatan Ratu Elizabeth II – monarki Britain yang paling lama bertakhta dalam sejarah negara tersebut.

The Premier League is deeply saddened to hear of the passing of Her Majesty The Queen, Elizabeth II. Our thoughts and condolences are with The Royal Family and everyone around the world mourning the loss of Her Majesty. pic.twitter.com/UlaLXEOdke

— Premier League (@premierleague) September 8, 2022

Menerusi satu kenyataan oleh Istana Buckingham, baginda disahkan mangkat tengah hari semalam (waktu UK) di kediamannya, Istana Balmoral (Scotland) pada usia 96 tahun.

Perkembangan ini menyaksikan perlawanan tumpuan EPL minggu ini, Manchester City bertemu Tottenham Hotspur serta perlawanan-perlawanan lain akan dimainkan pada satu waktu yang akan diumumkan kelak.


Indonesia Masters: Yew Sin-Ee Yi Turut Terkandas Di Peringkat Separuh Akhir

Tiada pemain Malaysia di pentas akhir kejohanan Indonesia Masters selepas beregu lelaki bebas (independent), Ong Yew Sin dan Teo Ee Yi turut terkandas di peringkat separuh akhir, hari ini,

Walaupun Yew Sin-Ee Yi yang turun menentang beregu nombor 1 dunia, Marcus Fernaldi Gideon dan Kevin Sanjaya Sukamuljo bermula dengan langkah kanan menenangi set pertama namun mereka terpaksa akur tumpas dua set berikutnya.

Yew Sin-Ee Yi yang menghuni ranking ke-14 dunia terpaksa menerima kekalahan dengan keputusan 21-18, 17-21 dan 11-21 yang berlangsung dalam tempoh 58 minit.

DAIHATSU Indonesia Masters 2021(New dates)MD – Semi final               🇮🇩Marcus Fernaldi GIDEON🏅18 21 21 🇮🇩Kevin Sanjaya SUKAMULJO🏅21 17 11 🇲🇾Yew Sin ONG               🇲🇾Ee Yi TEO🕗 in 58 minutes https://t.co/mVqt5KXjRe

Indonesia Masters: Aaron Chia-Wooi Yik Terlepas Peluang Mara ke Pentas Final

Untuk makluman semua, kekalahan pada hari ini menjadikan rekod pertemuan Yew Sin-Ee Yi bertemu Marcus-Kevin kepada enam kali kekalahan berturut-turut.

Walaupun tidak dapat mara ke pentas akhir, Yew Sin-Ee Yi masih boleh tersenyum dengan pungutan sebanyak 7,700 mata hasil daripada kemaraan ke peringkat separuh akhir dalam kejohanan ini.

Kutipan mata ini dijangka akan memberikan peningkatan kepada kedudukan ranking dunia beregu ini pada kemaskini seterusnya oleh Persekutuan Badminton Dunia (BWF).

Featured Image: Badminton Photo / Badminton Association of Malaysia


Majoriti Graduan AMD ‘Batch’ 1 & 2 Berjaya Sertai Kelab Profesional – 37 Daripadanya Bersama Selangor

Akademi Bola Sepak Negara Mokhtar Dahari atau lebih dikenali sebagai AMD merupakan sebuah akademi elit yang dijelmakan menerusi Program Pembangunan Bola Sepak Negara (NFDP).

Menurut NFDP, setakat 30 Jun 2021, keseluruhan graduan AMD adalah 74 orang dimana ‘batch’ pertama adalah seramai 34 orang. Manakala bagi ‘batch’ kedua pula adalah seramai 40 orang.

Pada masa yang sama, NFDP turut mendedahkan hampir keseluruhan graduan-graduan akademi yang berpangkalan di Gambang, Pahang tersebut telah berjaya menyertai kelab-kelab profesional bagi mengembangkan karier masing-masing.

*PECAHAN GRADUAN AKADEMI BOLA SEPAK NEGARA MOKHTAR DAHARI (AMD) BERSAMA KELAB-KELAB BOLA SEPAK PROFESIONAL*Berikut disertakan pecahan graduan Akademi Bola Sepak Negara Mokhtar Dahari (AMD) bersama Kelab-Kelab Bola Sepak Profesional. pic.twitter.com/gWQNxpeka7

Berdasarkan perkongsian oleh NFDP, Selangor merupakan pasukan yang paling ramai disertai oleh graduan-graduan AMD. Seramai 37 orang dilaporkan menyertai pasukan yang mendapat julukan Red Giants tersebut.

Manakala, juara Liga Super tujuh kali berturut-turut, Johor Darul Ta’zim (JDT) menjadi destinasi kedua teramai disertai kalangan graduan-graduan AMD. Seramai 13 orang pemain direkodkan menyertai pasukan berpangkalan di selatan semenanjung tanah air ini.

Sementara itu beberapa graduan yang lain memilih untuk menyertai UiTM (6 orang), Terengganu (5 orang), Skuad Projek FAM-MSN (5 orang), Sabah (2 orang), Kedah Darul Aman (1 orang), Perak (1 orang), Sri Pahang (1 orang) dan Kelantan United (1 orang).

Luqman Hakim yang merupakan kelompok ‘batch’ pertama menjadi satu-satunya graduan AMD yang dapat menyertai kelab profesional berpangkalan di luar negara iaitu KV Kortrijk.

Hanya seorang sahaja yang tidak menyertai kelab profesional namun pihak NFDP memaklumkan graduan AMD tersebut telah membuat keputusan untuk menyambung pelajaran secara sepenuh masa.


Formula 1: Max Verstappen Menyamai Rekod 30 Tahun Ayrton Senna

Pelumba Red Bull Racing, Max Verstappen kini telah menyamai rekod kemenangan Grand Prix (GP) yang dicatatkan bekas pelumba legenda kelahiran Brazil, Ayrton Senna menerusi kemenangan di GP Kanada, awal pagi tadi.

Pelumba kelahiran Belanda itu menjuarai perlumbaan di Litar Gilles-Villenueve dengan catatan masa 1 jam, 33 minit dan 58.34 saat sekaligus mencatatkan kemenangan ke-41 di dalam kariernya setakat ini.

Kemenangannya itu meletakkan Verstappen berdiri sama tinggi, duduk sama rendah dengan Senna di tangga kelima kedudukan pelumba dengan kemenangan GP terbanyak sepanjang masa, dibezakan dengan 10 kemenangan dengan Alain Prost (51).

Max's ascent continues 📈#CanadianGP #F1 pic.twitter.com/yMNdckePzG

— Formula 1 (@F1) June 19, 2023

Rekod kemenangan GP terbanyak masih lagi dipegang pelumba United Kingdom, Lewis Hamilton yang kini memiliki 103 kemenangan. Pelumba Mercedes itu menamatkan perlumbaan di tempat ketiga bagi saingan GP Kanada.

Dalam pada masa yang sama, kemenangan tersebut juga merupakan kemenangan GP ke-100 di Formula 1 buat Red Bull Racing serta meneruskan rentak kemenangan keempat sejak di Miami, Amerika Syarikat pada awal Mei lalu.

Untuk makluman, Max Verstappen merupakan juara bertahan Formula 1 buat dua musim berturut-turut sejak 2021 dan kini mendahului saingan musim ini dengan 195 mata, dibezakan sebanyak 69 mata dengan Sergio Perez di tempat kedua.


Sangat ‘Rare’ Sesebuah Pasukan Dapat 3 Penalti Dalam Satu Perlawanan – Benjamin Mora

Ketua jurulatih Johor Darul Ta’zim (JDT) Benjamin Mora mengatakan jarang-jarang sekali berlaku sesebuah pasukan dihadiahkan sepakan penalti sebanyak 3 kali dalam satu perlawanan.

Namun itulah yang terjadi apabila pasukan bimbingannya turun menentang wakil Republik Korea, Pohang Steelers pada aksi ketiga dalam saingan Liga Juara-Juara AFC (ACL), Isnin lalu.

Pohang diberikan 3 sepakan penalti dan menyebabkan skuad yang terkenal dengan julukan Harimau Selatan ini terpaksa akur tumpas dengan jaringan 4-1 sekaligus membuatkan mereka tergelincir ke tangga ketiga Kumpulan G selepas 3 perlawanan.

FT | 🇰🇷 Pohang Steelers 4-1 Johor Darul Ta’zim 🇲🇾3⃣ penalties for Pohang prove the difference as The Steelers take the points and move into second in Group G!#ACL2021 | #POHvJDT pic.twitter.com/lLZTPMQeoU

“Kekalahan 4-1 ketika menentang Pohang sangat tidak adil terhadap kami. Jarang-jarang berlaku untuk sesebuah pasukan mendapat tiga sepakan penalti dalam satu perlawanan, tetapi kami komited untuk tidak mengulangi kesalahan-kesalahan ini lagi apabila bertemu mereka esok.” katanya seperti dipetik daripada laman AFC.

Untuk makluman, JDT bakal bertemu Pohang sekali lagi bagi aksi keempat saingan ACL pada hari esok. Sepak mula kedua-dua pasukan dijadualkan pada jam 6 petang, waktu Malaysia.

Mengulas mengenai persiapan menentang Pohang, Mora memaklumkan para pemain JDT telah menjalani sesi pemulihan. Secara fizikalnya, hampir kesemua pemain sedia diturunkan.

Bagaimanapun, dua pemain pertahanan JDT iaitu Mauricio dos Santos dan Azrif Nasrulhaq tidak dapat diturunkan kerana perlu menjalani penggantungan ekoran mengumpul dua kad kuning.

“Kami telah bersedia sepenuhnya untuk perlawanan seterusnya kerana kami mahu mendapatkan mata. Kami mahu memenangi perlawanan dan kami datang untuk berikan yang terbaik.

“Tiada pengecualian dimana kami akan berikan segala-galanya yang kami ada dan membalas dendam terhadap kekalahan kami.” ujarnya.

Featured Image: JOHOR Southern Tigers


Piala Remaja Asia: Hatrik Shahmie Bantu Malaysia Lakar Kemenangan Kedua Pool B

Selepas T. Perabu, kini giliran Shahmie Irfan menjaringkan hatrik dalam aksi kedua Piala Remaja Asia menentang Bangladesh yang menyaksikan Malaysia terus mencatatkan kemenangan di Oman.

Dalam perlawanan tersebut, skuad hoki remaja negara selesa mendahului dengan keputusan tiga gol tanpa bolos pada separuh masa pertama sebelum menamatkan perlawanan kedua Kumpulan B dengan skor 5-1.

Lebih menarik, ketiga-tiga jaringan Shahmie terhasil menerusi pukulan sudut penalti yang dihadiahkan buat Malaysia. Selain Shahmie, dua lagi penjaring Malaysia dalam perlawanan tersebut ialah Syafiq Ikhmal dan Syamim Naim.

Jaringan tunggal negara Tanah Bengal itu dihasilkan Md Abdullah pada minit ke-37 perlawanan seolah-olah mahu mencipta kebangkitan pada separuh masa kedua. Namun, skuad kendalian Amin Rahim meneruskan rentak cemerlang menuju ke wisel penamat.

Keputusan 5-1 di Kompleks Belia Kebudayaan dan Hiburan Sultan Qaboos itu sekaligus menghadiahkan kemenangan bergaya kedua buat Malaysia yang kini berada di tempat kedua Kumpulan B.

Malaysia sedang berkongsi enam mata dengan pendahulu kumpulan, Korea Selatan tetapi dipisahkan dengan perbezaan satu jaringan yang memihak kepada negara Asia Timur itu.

Kedua-dua negara tersebut bakal bertemu satu sama lain dalam perlawanan seterusnya yang bakal menentukan kedudukan akhir di kumpulan tersebut untuk layak ke separuh akhir bertemu dua pasukan teratas Kumpulan A.

Featured Image: Asian Hockey Federation


Hoki Piala Dunia Remaja: Malaysia Tewaskan Afrika Selatan Untuk Tempah Tiket Suku Akhir

Setelah mengharungi tiga perlawanan tanpa kalah, skuad hoki remaja kebangsaan bimbingan Wallace Tan berjaya menempah tiket ke peringkat kalah mati iaitu suku akhir dalam kejohanan Hoki Piala Dunia Remaja 2021.

Kejayaan mara ke peringkat tersebut terhasil selepas menumpaskan Afrika Selatan dengan keputusan 4-3 dalam perlawanan terakhir yang cukup sengit pada peringkat Pool A, sebentar sahaja tadi.

Keempat-empat jaringan tersebut disumbangkan oleh Muhammad Fahmi Khalid (PC), Muhammad Kamarulzaman Kamaruddin (PC), Mohamad Shamir Rizmi Mohd Shamsul (FG) dan Mohamad Akhimullah Anuar Esook (PC) masing-masing pada minit ke-29, ke-41, ke-49 dan ke-56.

Manakala jaringan oleh pasukan Afrika Selatan pula dihasilkan oleh Guy Morgan (PC) serta dua jaringan oleh Jared Campbell (FG) masing-masing pada minit ke-34, ke-48 ke-54.

Malaysia mengesahkan tiket ke peringkat suku akhir setelah mengumpul 7 mata daripada tiga perlawanan di peringkat Pool A. bagaimanapun, Malaysia perlu menunggu keputusan perlawanan antara Belgium dan Chile untuk menentukan samada muncul juara kumpulan atau tidak.


Kenapa Penang FC Gagal Musim Ini? Zainal Beri Bayangan Sedia Rombak Barisan Pemain

Setelah dilantik secara rasmi selaku ketua jurulatih Penang FC, Zainal Abidin Hassan, tidak mahu menunggu terlalu lama bagi mencari kelemahan dan masalah yang dialami pasukan.

Beliau sudah membayangkan akan membuat rombakan pemain namun semuanya bergantung selepas membuat ‘post mortem’ dengan semua pihak.

“Paling penting yang saya kena lakukan sekarang ini ialah kena duduk semeja dengan pegawai teknikal bagi mengetahui kenapa Penang gagal untuk musim ini.

“Adakah sebab pemain atau ada faktor-faktor lain, itu perkara pertama yang saya akan buat selain berjumpa dengan pemain.

“Tindakan drastik bakal dibuat dan saya akan berbincang dengan pengurusan jika kemungkinan besar perlu buat perubahan pada senarai pemain.

“Namun segalanya bergantung selepas saya buat post mortem dan mendapat satu jawapan terhadap masalah sebenar pasukan,” katanya.

Ini adalah kali kedua Zainal kembali bersama Penang selepas pernah mengendalikan pasukan pada pertengahan musim 2017 hingga 2018 sebelum ke Melaka.

Zainal tidak dapat menyelamatkan Penang pada musim 2017 apabila menduduki tangga terakhir Liga Super selain menamatkan cabaran di tempat ke-10 Liga Premier pada musim berikutnya.

Bagaimanapun, situasi kali ini berbeza buat Zainal yang dilihat semakin mendapat sentuhan selepas membawa Melaka mara ke separuh akhir Piala Malaysia, musim lalu.

Sementara itu, Zainal akui jangkaan serta harapan yang diberikan oleh semua pihak pasti tinggi kali ini memandangkan Penang belum mencapai sebarang kemenangan di pentas Liga Super.

“Saya ucapkan terima kasih dengan kepercayaan pihak pengurusan dan ahli lembaga pengarah yang telah beri kepercayaan untuk saya kendalikan Penang sekali lagi.

“Sudah pasti saya akan cuba jalankan tugas sebaik mungkin kerana jangkaan dari pengurusan serta penyokong kali ini sangat tinggi.

“Belum ada kemenangan selepas lapan perlawanan dan berada di tempat terakhir, kemenangan pertama sudah pasti amat dinanti-nantikan oleh semua,” katanya.

Tugas pertama Zainal bersama Penang ialah pada 18 Jun ini apabila berdepan PJ City FC di Stadium Bandaraya.


Piala Asia 2023: AFC Tukar Format Menjadi 3 Perlawanan Sahaja Pada Pusingan Kelayakan Terakhir

Saingan sengit bakal berlaku dalam kalangan 24 pasukan asia pada pusingan kelayakan ketiga Piala Asia 2023, tahun hadapan.

Hal ini kerana, Konfederasi Bola Sepak Asia (AFC) dalam satu kenyataan yang dikeluarkan pada hari ini mengumumkan menukar format pusingan kelayakan tersebut daripada beraksi 6 perlawanan kepada 3 perlawanan sahaja pada setiap kumpulan.

Dalam bahasa mudahnya, ianya akan dijalankan secara ‘single round robin’ berbanding ‘double round robin’ pada edisi yang terdahulu. Tiga perlawanan tersebut akan dilangsungkan pada 8, 11 dan 14 Jun 2022.

Untuk makluman semua, 24 pasukan tersebut termasuk Malaysia yang dibimbing oleh Tan Cheng Hoe akan diundi dan dibahagikan kepada enam kumpulan.

Setiap kumpulan akan terdiri daripada 4 buah pasukan. Hanya juara setiap kumpulan serta 5 naib juara terbaik sahaja akan layak ke pusingan akhir Piala Asia 2023 yang berlangsung di China.

Selain itu, dalam kenyataan yang sama, AFC turut memaklumkan pusingan kelayakan ketiga tersebut akan diadakan secara berpusat (centralised venue).

Justeru, AFC turut membuka peluang kepada mana-mana ahli gabungan (members association) yang menyertai pusingan kelayakan ini untuk melakukan bidaan bagi menjadi hos kepada kumpulan masing-masing kelak.

AFC menjelaskan keputusan ini dilakukan setelah mengambil kira faktor-faktor serta cabaran-cabaran yang disebabkan oleh Covid-19 disamping memastikan keselamatan dan kesihatan semua pihak yang terlibat.


Indonesia Masters: Dua Beregu Lelaki Malaysia Berentap Sesama Sendiri di Suku Akhir

Saingan suku akhir kejohanan Indonesia Masters 2021 menyaksikan dua beregu lelaki negara akan berentap sesama sendiri bagi merebut tempat ke peringkat seterusnya.

Pasangan beregu yang menduduki ranking ke-19 dunia, Goh Sze Fei dan Nur Izzuddin dijadualkan bertemu pasangan beregu bebas (independent) Malaysia yang menghuni ranking ke-14 dunia, Ong Yew Sin dan Teo Ee Yi, pada hari esok.

Sze Fei-Izzuddin mara ke peringkat suku akhir selepas menundukkan pasangan beregu Indonesia, Shohibul Fikri dan Bagas Maulana secara ‘straight set’ dengan pungutan mata 21-18 dan 22-20.

Manakala Yew Sin-Ee Yi pula menempah tiket ke peringkat suku akhir juga menumpaskan pasangan beregu Indonesia iaitu Sabar Karyaman Gutama dan Moh Reza Pahlevi Isfahani dengan skor 21-17 dan 21-12.

Berdasarkan rekod pertembungan terdahulu, Sze Fei-Izzuddin dan Yew Sin-Ee Yi hanya pernah bertemu sekali iaitu pada kejohanan Terbuka Perancis, bulan Oktober lalu.

Perlawanan tersebut dimenangi oleh Yew Sin-Ee Yi dengan keputusan 22-24, 22-20 dan 21-17.

Featured Image: Badminton Photo / Badminton Association of Malaysia


Terbuka Vietnam: Cabaran Pertama Low Juan Shen-Goh Liu Ying Berakhir Di Suku Akhir

Penampilan pertama bekas pemenang pingat perak Sukan Olimpik Rio 2016, Goh Liu Ying bersama rakan gandingan baharunya, Low Juan Shen di kejohanan Terbuka Vietnam tamat setakat peringkat suku akhir.

Ini selepas Juan Shen-Liu Ying terpaksa akur tumpas kepada beregu Indonesia, Zachariah Sumanti-Hediana Julimarbela pada hari ini. Dalam perlawanan tersebut, Juan Shen-Liu Ying tumpas secara “straight set” dengan skor 18-21 dan 9-21 dalam tempoh tidak sampai setengah jam.

Sebelum itu, Juan Shen-Liu Ying memulakan kempen saingan Jelajah Super 100 BWF ini dengan kaki kanan apabila menumpaskan dua beregu tuan rumah di peringkat Pusingan 32 dan Pusingan 16 masing-masing.

YONEX-SUNRISE Vietnam Open 2022XD – Quarter final          🇮🇩Zachariah Josiahno SUMANTI🏅21 21 🇮🇩Hediana JULIMARBELA🏅18  9  🇲🇾Juan Shen LOW          🇲🇾Liu Ying GOH

🕗 in 24 minutes https://t.co/Wytc1TjRwE

— BWFScore (@BWFScore) September 30, 2022

Setakat ini, tidak dapat dipastikan kejohanan manakah yang akan disertai oleh Juan Shen-Liu Ying selepas terkeluar daripada saingan Terbuka Vietnam ini.

Sebagai rekod, ini merupakan pemain lelaki ketiga yang bergandingan bersama Liu Ying selepas dia berpisah dengan Chan Peng Soon, pada tahun lalu.

Bermula Mac lalu, Liu Ying bergandingan bersama Ong Yew Sin dan sempat mengambil bahagian dalam tiga kejohanan. Selepas itu, dia menukar gandingannya dengan berpasangan dengan pemain perseorangan, Soong Joo Ven bermula Jun lalu dan bertanding dalam lima kejohanan.


Ragbi Dunia Turut Ambil Keputusan Gantung Rusia & Belarus

Badan pentadbir ragbi antarabangsa, Ragbi Dunia (World Rugby) bertindak menggantung Rusia dan Belarus daripada aktiviti antarabangsa termasuk peringkat kelab dalam sukan berkenaan sehingga diberitahu.

Selain itu, badan itu selepas daripada Mesyuarat Jawatankuasa Eksekutif turut mengumumkan menggantung keanggotaan Kesatuan Ragbi Rusia daripada Ragbi Dunia sehingga diberitahu kelak.

World Rugby confirms sporting sanctions for Russia and Belarus:1. Suspension of Russia & Belarus from international & cross border rugby 2. Suspension of Russia from World Rugby membership (Belarus is not a World Rugby member)Effective immediately https://t.co/l3xRNgsMQa

Dimaklumkan, ianya berkuat kuasa serta merta sepertimana diberitahu menerusi satu kenyataan media yang disiarkan oleh Ragbi Dunia, pada hari ini.

Kedua-dua tindakan itu diambil atas gesaan Jawatankuasa Olimpik Antarabangsa (IOC) ekoran ‘operasi tentera’ Rusia ke atas Ukraine.

Dengan tindakan ini, peluang untuk Rusia layak ke Piala Dunia Ragbi Perancis 2023 tertutup sama sekali.

Terdahulu, Persekutuan Persatuan Bola Sepak Dunia (FIFA) dan Kesatuan Persatuan Bola Sepak Eropah (UEFA) telah menggantung pasukan kebangsaan dan kelab-kelab Rusia daripada sebarang aktiviti bola sepak antarabangsa.

Manakala Persekutuan Badminton Dunia (BWF) pula membatalkan kejohanan badminton yang diiktirafnya di Rusia dan Belarus.


Terbuka Denmark: Pemenang Olimpik, Viktor Axelsen Ketepikan Zii Jia di Suku Akhir

Perjalanan jaguh badminton perseorangan lelaki negara, Lee Zii Jia dalam kejohanan Terbuka Denmark 2021 nampaknya berakhir di peringkat suku akhir sahaja.

Ini kerana Zii Jia yang menghuni ranking kelapan dunia terpaksa akur tumpas kepada pemenang pingat emas Sukan Olimpik Tokyo 2020, Viktor Axelsen.

Tambahan pula, Viktor yang merupakan pemain kelahiran Denmark mendapat sokongan padu penyokong sendiri memandangkan kejohanan ini berlangsung di tanah airnya. Ia bagaikan tonik tambahan buat Viktor untuk mengetepikan Zii Jia secara ‘straight set’ dengan pungutan mata 21-19 dan 21-19.

Dengan mengatasi Zii Jia di peringkat suku akhir, Viktor berhasil mara ke saingan separuh akhir dan menantinya adalah pemain Hong Kong, Lee Cheuk Yiu.

Untuk makluman semua, kemenangan Viktor ke atas Zii Jia pada hari ini merupakan yang keempat daripada enam pertemuan mereka secara keseluruhan.

Featured Image: Badminton Photo / BAM


Ketahui 4 Perkara Mengenai Jurulatih Baharu Penang FC, Tomas Trucha

Juara Liga Premier, Penang FC secara rasminya memperkenalkan ketua jurulatih baharunya, Tomas Trucha yang akan memimpin skuad Harimau Kumbang dalam saingan Liga Super 2021, pada hari ini.

Penang FC membuat keputusan untuk melantik Trucha di atas faktor beliau memiliki lesen kejurulatihan tahap tertinggi eropah iaitu UEFA Pro yang setaraf dengan lesen Pro Diploma AFC – kelayakan wajib untuk melatih mana-mana pasukan Liga Super.

Baca: Pulau Pinang Cari Jurulatih Baharu Yang Boleh Kekalkan Corak ‘Tiki-Taka’

Di sini kami kepilkan empat perkara menarik untuk pengetahuan para penyokong Penang FC dan peminat tempatan mengenai Tomas Trucha:

Trucha dilahirkan pada 17 Oktober 1971 dan kini berusia 49 tahun. Merupakan warganegara Republik Czech dan dia dikatakan memulakan karier kejurulatihannya sejak zaman mudanya lagi. Selain daripada melatih dan menguruskan pelbagai kelab, Trucha pernah membimbing skuad kebangsaan bawah 16 tahun (B-16) negaranya.

Antara pengalaman mahal dalam karier kejurulatihan Trucha adalah ketika menjadi penolong pengurus kepada Roman Pivarnik bersama salah sebuah kelab terkenal negaranya, Viktoria Plzen. Selain daripada membimbing pasukan tersebut meraih naib juara liga, Trucha turut memainkan peranan ketika pasukan tersebut bersaing dalam kancah Liga Europa 2016/17. Bagaimanapun, jodohnya bersama Viktoria Plzen hanya bertahan semusim.

Selepas bersama Viktoria Plzen, Trucha berhijrah ke pasukan lain yang turut berpangkalan di negaranya iaitu FC Zbrojovka Brno selama semusim. Selepas itu, Trucha mula membuka lembaran baharu dengan berkelana di benua afrika. Antara pasukan yang dilatihnya di sana adalah Orapa United FC, Township Rollers (Negara Botsuana) dan AFC Leopards (Negara Kenya).

Semasa menjadi pengurus kelab berpangkalan di Kenya iaitu AFC Leopard, pengerusinya, Dan Shikada pernah meletakkan Trucha setaraf dengan pengendali ternama eropah seperti Pep Guardiola, Jose Mourinho dan Jurgen Klopp. Dilaporkan oleh portal berita bola sepak terkenal, Shikada terpaksa mengeluarkan kenyataan sedemikian untuk memujuk para penyokong tentang kualiti yang dimiliki oleh Trucha.

Featured Image: Township Rollers FC


RTM Siar 30 Perlawanan Liga Hoki Malaysia 2023 Secara Langsung

Peminat hoki tempatan akan dapat menyaksikan 30 perlawanan Liga Hoki Malaysia (MHL) 2023 secara langsung menerusi saluran TV Okey, Sukan RTM serta secara penstriman langsung melalui platform RTM Klik.

Perkembangan ini hadir setelah Radio Televisyen Malaysia (RTM) menjalin kerjasama dengan Konfederasi Hoki Malaysia (MHC) sekaligus diangkat menjadi Rakan Penyiar Rasmi bagi kejohanan hoki tempatan seperti MHL, Piala Tun Razak dan Liga Hoki Dalam Dewan Malaysia (MIHL).

“Matlamat utama jalinan kolaborasi KHM-RTM dibentuk adalah untuk memainkan peranan RTM dalam menjalankan tanggungjawab sosial, selaku stesen milik kerajaan untuk memberi siaran secara percuma kepada seluruh rakyat Malaysia.”

KHM dengan berbesar hati ingin memaklumkan bahawa Radio Televisyen Malaysia (RTM) merupakan rakan Penyiaran Rasmi bagi Kejohanan TNB Liga Hoki Malaysia 2023

Perkara ini telah dimaklumkan oleh Pengerusi Jawatankuasa Pertandingan KHM Dato’ Sri Dr Anil Sandhu pada sidang media tadi pic.twitter.com/XnLEfBt2qk

— MHC (@hockeymalaysia) February 8, 2023

“Kerjasama di antara KHM dan RTM akan memberi manfaat kepada pembangunan sukan hoki di Malaysia juga peminat sukan hoki tanah air,” demikian makluman pihak RTM menerusi satu kenyataan rasmi.

Untuk makluman, dua perlawanan pertama yang akan disiarkan secara langsung oleh RTM pada musim ini adalah melibatkan Perlawanan Sumbangsih bagi kategori wanita dan lelaki.

Perlawanan bagi kategori wanita menemukan KPT Uniten dan Negeri Sembilan bermula jam 6 petang. Manakala, kategori lelaki pula menemukan antara TNB dan Terengganu Hockey Team bermula jam 8.30 malam.

Sebagai tambahan, siangan MFL musim ini bermula dari 9 Februari dan menutup tirainya pada 19 Mac.


Tiga Kelab Australia Tarik Diri Daripada Kejohanan ACL 2021

Konfederasi Bola Sepak Asia (AFC) ambil maklum mengenai penarikan diri 3 buah pasukan dari Australia menarik diri daripada kejohanan AFC Champions League (ACL) 2021, pada hari ini.

Tiga buah pasukan tersebut ialah Sydney, Melbourne City dan Brisbane Roar. Sydney FC merupakan ahli Kumpulan H sementara Melbourne City dan Brisbane Roar masing-masing berada di peringkat ‘play-off’ dan ‘preliminary round’.

🚨 BREAKING🚨 🇦🇺  Sydney FC, Melbourne City FC and Brisbane Roar withdraw from #ACL2021!https://t.co/YioaDSRniw

Perkembangan ini dimaklumkan sendiri oleh AFC menerusi satu siaran media yang dikeluarkan tengah hari tadi.

Badan induk bola sepak asia ini berkata akan merujuk perkara ini kepada Jawatankuasa AFC dan akan memaklumkan sebarang keputusan lanjut dalam masa terdekat.

Untuk makluman, wakil negara, Johor Darul Ta’zim (JDT) berada di Kumpulan G bersama-sama Nagoya Grampus, Pohang Steelers dan Ratchaburi.

Featured Image: AFC Champions League


TMJ Mahu ‘Sponsor’ Kos Penukaran Rumput SNBJ Kepada Jenis Zeon Zoysia

Pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim merangkap Tunku Mahkota Johor (TMJ) membuat keputusan untuk menaja kos penukaran rumput di Stadium Nasional Bukit Jalil (SNBJ).

Perkara tersebut dikongsikan baginda menerusi satu makluman di pelbagai platform media sosial pasukannya, hari ini. Tambah baginda, stadium yang menjadi ‘home’ buat skuad Harimau Malaya itu akan ditukar kepada rumput jenis ‘zeon zoysia’.

I have decided to sponsor the cost for a new pitch as a gift to the Bukit Jalil National Stadium. It will be the Zeon Zoysia type grass, like at Johor Darul Ta'zim FC's Sultan Ibrahim Stadium.[1/3] pic.twitter.com/iaqV0tbAbK

Baca: Stadium Larkin, Pasir Gudang & Pusat Latihan PSG Akan Dinaik Taraf Guna Rumput Zeon Zoysia

Ianya rumput jenis yang sama digunakan di Stadium Sultan Ibrahim (SSI) di Iskandar Puteri yang menjadi gelanggang rasmi skuad Harimau Selatan.

“Saya telah mengarahkan pengurusan JDT untuk membantu Perbadanan Stadium Malaysia bagi memastikan Stadium Nasional tersebut mempunyai padang yang kualitinya layak untuk perlawanan bola sepak antarabangsa.”

“Bagaimanapun, saya ingin meminta pihak berkuasa stadium untuk memastikan padang itu dijaga dengan rapi dan semua penggunaan bukan sukan hanya dilakukan jikalau langkah-langkah yang sesuai telah dilakukan bagi memastikan padang tersebut tidak rosak.” tulis kenyataan di media sosial pasukan berkenaan.

Untuk makluman semua, pada ketika ini, padang di SNBJ menggunakan rumput jenis ‘cow grass’.

Featured Image: Perbadanan Stadium Malaysia / HRH Crown Prince of Johor / JOHOR Southern Tigers


Olimpik 2020: Badminton Beregu Wanita Bakal Hadapi Jepun, Indonesia & Great Britain

Pasangan badminton beregu wanita negara, Chow Mei Kuan dan Lee Meng Yean telah diundi dalam Kumpulan A dalam temasya Sukan Olimpik Tokyo 2020.

Mei Kuan dan Meng Yean yang menduduki tangga ke-11 dunia ini diundi menentang pasangan daripada negara Jepun (Sayaka Hirota, Yuki Fukushima), Indonesia (Apriyani Rahayu, Greysia Polii) dan Great Britain (Chloe Birch, Lauren Smith) hasil undian yang diadakan pada hari ini.

Pasangan wanita negara ini dijangka menempuh laluan yang berliku untuk mara ke pusingan seterusnya kerana perlu berhadapan dengan beregu Jepun dan Indonesia yang merupakan gandingan No.1 dan No.6 dunia buat masa ini.

Manakala beregu wanita Great Britain pula menduduki tangga ke-14 dunia dalam ranking yang dikeluarkan oleh Persekutuan Badminton Dunia (BWF).

Saingan peringkat kumpulan ini akan bermula pada 24 Julai bertempat di Musashino Forest Sport Plaza.

Untuk makluman, gandingan Mei Kuan dan Meng Yuan ini merupakan pemenang pingat gangsa dalam acara beregu wanita di temasya Sukan SEA Filipina 2019.


Pertahanan JDT II, Adib Zainuddin Jawapan Kepada Kekosongan Ditinggalkan Muhammad

Penghijrahan bek tengah tempatan, Muhammad Mohd Faudzi ke pasukan juara Piala Malaysia 2021, Kuala Lumpur City (KL City) sedikit sebanyak telah meresahkan sebahagian penyokong Terengganu FC.

Walaupun bukan berstatus tonggak utama di barisan pertahanan namun kehadiran Muhammad atau dikenali sebagai Amad memberikan variasi kepada ketua jurulatih, Nafuzi Zain untuk membarisi barisan pertahanan skuad berpangkalan di pantai timur tersebut.

Bagaimanapun, para penyokong dan peminat skuad Hitam Putih tidak perlu lagi khuatir akan kehilangan pemain tersebut kerana Terengganu telah mengumumkan kemasukan pemain baharu bagi menggantikan kekosongan ditinggalkan oleh Muhammad.

Menerusi makluman terbaru oleh kelab pada hari ini, pertahanan Johor Darul Ta’zim II (JDT II), Adib Zainuddin, 26 tahun, disahkan menjadi pemain yang akan mengisi kekosongan tersebut.

Adib pemain tempatan pertama yang ditandatangani bagi saingan musim 2022 🏴🏳Baca selanjutnya⬇https://t.co/16Bc0jUcGj

Difahamkan, pemain kelahiran Mersing, Johor yang menjadi tonggak kepada kejayaan JDT II menamatkan saingan Liga Premier 2021 di tangga keempat ini mengikat kontrak selama dua tahun bersama Terengganu.

Kedatangan Adib merangkap bekas kapten skuad kebangsaan bawah 23 tahun (B-23) ini merupakan kemasukan pemain tempatan baharu yang pertama ditandatangani oleh Terengganu untuk mengharungi saingan Liga Malaysia 2022 kelak.


Inter Milan Ke Perlawanan Akhir UCL Buat Pertama Kali Selepas 13 Tahun

Kelab yang beraksi dalam kancah Serie A, Inter Milan mencipta sejarah mara ke perlawanan akhir Liga Juara-Juara UEFA (UCL) buat kali pertama selepas 13 tahun.

Kemaraan itu dilakar setelah mencatatkan kemenangan 3-0 secara agregat ke atas seteru setempat, AC Milan setelah meraih kemenangan 1-0 dalam perlawanan timbal balik separuh akhir UCL, pada awal pagi tadi Malaysia.

Kemenangan skuad bimbingan Simone Inzaghi itu hasil sumbangan jaringan tunggal oleh Lautaro Martinez pada babak kedua.

— Inter (@Inter) May 16, 2023

Sebelum itu, Inter mengungguli perlawanan separuh akhir pertama pada minggu lalu dengan kemenangan 2-0 hasil gol cetakan Edin Dzeko dan Henrikh Mkhitaryan pada babak pertama.

Sebagai rekod, perlawanan akhir UCL 2009-10 menjadi penampilan terakhir Inter dalam saingan elit dan berprestij bola sepak eropah.

Perlawanan akhir yang berlangsung di Stadium Santiago Bernabeu di Madrid itu turut menjadi saksi kepada skuad Inter bimbingan Jose Mourinho pada ketika itu menjulang trofi UCL buat kali ketiga dalam sejarah.

Sementara itu, Inter akan mengetahui lawannya di pentas akhir kelak pada awal pagi esok. Skuad berjulukan Nerrazzuri ini akan menantikan cabaran samada daripada Manchester City bimbingan Pep Guardiola atau Real Madrid pimpinan Carlo Ancelotti untuk merebut gelaran Raja Bola Sepak Eropah pada musim ini.


Son Tempa Sejarah Pemain Asia Pertama Cetak 100 Gol Di EPL

Pertembungan antara Tottenham Hotspur dan Brighton & Hove Albion pada aksi ke-30 Liga Perdana Inggeris (EPL) menyaksikan satu sejarah dan rekod baharu ditempa oleh pemain asia.

Jaringan oleh penyerang sayap Spurs serta skuad kebangsaan Korea, Son Heung-min pada minit ke-10 telah mengangkatnya menjadi pemain asia pertama mencetak 100 gol dalam kancah bola sepak tertinggi di England.

Gol ke-100 oleh pemain berusia 30 tahun itu turut terhasil dengan penuh bergaya menerusi satu sepakan lencong melalui kaki kanannya yang menuju ke bahagian bucu gol dari luar kotak – menumpaskan penjaga lawan, Jason Steele.

Welcome to the 100 club, Heung-Min Son 👏 pic.twitter.com/Mz9vbxD65B

— Tottenham Hotspur (@SpursOfficial) April 8, 2023

Selain itu, jaringan itu juga menjadikan bekas pemain Hamburg dan Bayer Leverkusen ini sebagai pemain ke-34 yang mempunyai 100 gol dalam sejarah EPL.

Sementara itu, gol tersebut merupakan yang ke-142 dari Son sejak menyertai Spurs pada tahun 2015. Jumlah jaringan terbabit meletakkannya sebagai penjaring ketujuh terbanyak Tottenham Hotspur sepanjang zaman.

Untuk makluman, pemain asia kedua yang memiliki jaringan terbanyak dalam kancah EPL adalah bekas bintang Manchester United, Park Ji-sung (19 gol) sambil diikuti oleh Ki Sung-yeung (15 gol) ditempat ketiga.

Menariknya, kedua-dua pemain ini turut berkongsi kewarganegaraan yang sama seperti Son iaitu Republik Korea.

Welcome to the #PL 100 Club, Son Heung-min! ✨ pic.twitter.com/25ldVBxSAW

— Premier League (@premierleague) April 8, 2023


Voltra Lanjut Kerjasama Bekal Kit Buat Real Chukai Sehingga 2024

Pasukan bola sepak amatur yang beraksi dalam kancah Liga M3, Real Chukai FC akan terus memperagakan dan menyarung jersi perlawanan, latihan mahupun pakaian perjalanan berjenama tempatan, Voltra sehingga akhir musim 2024.

Ini selepas kedua-dua entiti tersebut telah mengumumkan bersetuju untuk melanjutkan kerjasama menerusi satu perjanjian baharu bagi sepertimana dimaklumkan menerusi satu kenyataan media yang diedarkan, pada hari ini.

Jumlah penajaan pada kali ini tidak didedahkan oleh kedua-dua pihak namun kontrak perjanjian selama setahun yang ditandatangani pada 2021 lalu dilaporkan bernilai kira-kira RM50,000.

Penajaan ini turut mengangkat Voltra selaku Rakan Kongsi Pakaian Teknikal Rasmi bagi skuad berjulukan The Anchor ini. Peranan ini digunakan oleh Voltra untuk mengetengahkan skuad lelaki dan akademi serta kakitangan kejurulatihan kelab.

Melalui perjanjian ini juga, Real Chukai akan meningkatkan tumpuan mereka kepada akademi akar umbi kelab yang dijangka berkembang dengan lebih baik.

Sebagai tambahan, perjanjian lanjutan ini akan menyaksikan Voltra akan bekerjasama dengan Real Chukai dalam penyelidikan dan pembangunan bahan dan reka bentuk, serta pemilihan barangan pakaian berkonsepkan “streetwear” untuk peminat Real Chukai.

Sebagai rekod, kedua-dua entiti ini mula mengumumkan kerjasama bermula Mei tahun lalu.


Sukan SEA: Malaysia Raih Perak, Shun Yang Tak Dapat Kekang Thailand Pungut Mata Ketiga

Pasukan Malaysia terpaksa berpuas hati dengan kilauan pingat perak dalam acara badminton berpasukan lelaki di temasya Sukan SEA 2021.

Ianya setelah perseorangan kedua (MS2), Lee Shun Yang (ranking ke-276) tumpas pada perlawanan ketiga di tangan pemain yang menghuni ranking lebih tinggi daripadanya, ranking ke-45, Khosit Phetpradab.

Dalam perlawanan yang berlangsung dengan cukup sengit tersebut, Shun Yang tumpas dengan skor 21-16, 13-21 dan 19-21.

Kekalahan itu membolehkan Thailand memungut mata ketiga berturut-turut sekaligus menumpaskan Malaysia dengan skor 3-0 untuk merangkul pingat emas dalam acara ini.

Sebelum itu, Thailand berhasil merekodkan kemenangan pada pertarungan pertama dan kedua menerusi perseorangannya, Kunlavut Vitidsarn dan beregunya, Chaloempon Charoenkitamorn-Nanthakarn Yordphaisong.

Kedua-dua wakil Thailand itu menang ke atas Jacky Kok Jing Hong dan Man Wei Chong-Tee Kai Wun masing-masing.

Featured Image: Badminton Association of Malaysia


Sukan SEA: Harimau Muda Diundi Bersama-Sama Pemenang Pingat Emas 2017

Majlis undian untuk kejohanan bola sepak lelaki di temasya Sukan SEA 2021 Vietnam telah berlangsung pada hari ini, dan skuad bawah 23 (B-23) negara telah diundi di dalam Kumpulan B.

Salah satu paskan yang diundi bersama-sama skuad B-23 negara atau Harimau Muda di dalam kumpulan tersebut adalah pemenang pingat emas Sukan SEA 2017 Kuala Lumpur iaitu Thailand.

Baki tiga pasukan lain yang melengkapkan Kumpulan B ini ialah Kemboja, Singapura dan Laos.

Keputusan Undian Bola Sepak Lelaki Sukan SEA Vietnam 2021

Skuad B-23 kebangsaan kendalian Brad Maloney diundi bersama Thailand, Kemboja, Singapura & Laos dalam Kumpulan B.

Kumpulan A dibarisi Vietnam, Indonesia, Myanmar, Filipina & Timor-Leste.#FAM #HarimauMalaya #Vietnam2021 pic.twitter.com/obctsap9n2

— FA Malaysia (@FAM_Malaysia) April 6, 2022

Sementara itu, Kumpulan A menyaksikan ianya dihuni oleh dua finalis temasya Sukan SEA edisi terdahulu iaitu Vietnam dan Indonesia. Selain itu, ia dilengkapkan dengan kehadiran Myanmar, Filipina dan Timor Leste.

Untuk makluman semua, skuad B-23 negara yang dibimbing oleh Brad Maloney akan mengharungi temasya Sukan SEA bermula 6 hingga 23 Mei kelak.

Sebagai rekod, kali terakhir Malaysia merangkul pingat emas di temasya dwitahunan ini adalah sekitar 11 tahun yang lalu di Sukan SEA 2011 Indonesia.

Ketika itu, Malaysia muncul juara selepas berjaya mengalahkan skuad tuan rumah 4-1 menerusi penentuan sepakan penalti selepas terikat 1-1 selepas 120 minit permainan.

Featured Image: Football Association of Malaysia


Ifedayo Yakin Selangor Boleh Meneruskan Konsistensi di Piala Malaysia

Prestasi Selangor dalam enam perlawanan terakhir ini sememangnya sangat memberangsangkan. Skuad kendalian Karsten Neitzel ini berhasil merekodkan lima kemenangan serta satu seri.

Tidak sebagaimana pada awal musim, prestasi dan persembahan skuad Red Giants ini boleh dikatakan agak ‘yo-yo’.

Justeru, Selangor dijangka meneruskan rentak kecemerlangan ini pada perlawanan akhir Liga Super menentang Petaling Jaya City (PJ City) pada penghujung minggu nanti.

Tidak mustahil persembahan konsisten sebegini dapat diteruskan pada kejohanan Piala Malaysia yang akan berlangsung selepas daripada tamatnya saingan liga nanti.

Malah penyerang prolifik mereka, Ifedayo Olusegun turut mempunyai keyakinan tinggi pasukannya dapat mengekalkan prestasi ini dalam kejohanan tersebut.

“Kenapa tidak? Saya rasa kami boleh konsisten di Piala Malaysia cuma berdasarkan pengalaman saya, Piala Malaysia adalah satu pertandingan berbeza kerana suasananya tidak sama semasa bersaing di liga.

“Ada kalanya pasukan bukan pilihan boleh menghadirkan kejutan dan kami perlu meningkatkan prestasi sedia ada jika mahu melakar sesuatu di pentas Piala Malaysia.

“Kami tidak boleh tewas dalam mana-mana perlawanan di Piala Malaysia dan sudah tentu penyokong mengharapkan sesuatu yang lebih baik daripada pasukan,” katanya.

Sementara itu, penyerang kelahiran Nigeria yang mempunyai pasport Bahrain ini turut berkongsikan perasaannya selepas memecahkan rekod penjaring terbanyak dalam semusim Liga Super yang dipegang oleh Mohamad Ghaddar dan Bergson da Silva sebelum ini.

Ifedayo berjaya memecahkan rekod tersebut selepas menjaringkan hatrik ketika pasukannya menumpaskan Sabah 6-0 di Stadium Likas, semalam. Hatrik tersebut membolehkannya mengumpul 25 gol setakat ini.

“Perasaan dapat menjadi pemain pertama pecahkan rekod jaringan ini sukar untuk saya gambarkan, saya mahu berikan penghargaan khas kepada rakan sepasukan kerana ini adalah usaha bersama.

“Begitu juga dengan peminat Selangor yang sentiasa menyokong saya biarpun ada hari saya tidak menjadi dan saya mahu jelaskan di sini, kami semua yang memecahkan rekod ini, bukannya saya.

“Musim lalu saya menjaringkan 12 gol daripada 11 perlawanan dan secara purata keseluruhannya seperti 24 gol jika dijalankan secara dua pusingan.

“Jadi sejak permulaan musim ini, saya telah meletakkan sasaran untuk cuba mengatasi rekod jaringan itu dan saya gembira mampu melakukannya dengan angka 25 jaringan setakat ini, ” katanya lagi.

Adakah Ifedayo bakal menambahkan rekod jaringannya ketika menentang PJ City, Ahad nanti?


Gol Isaac Angking Bantu Puerto Rico Benam Bahamas 7-0 Dalam Kelayakan Piala Dunia

Pemain berdarah kacukan Puerto Rico-Malaysia, Isaac Angking berhasil menyumbang satu gol ketika Puerto Rico mencatatkan kemenangan besar 7-0 ke atas Bahamas dalam aksi kelayakan Piala Dunia 2022, hari ini.

Lebih manis, jaringan tersebut merupakan gol pertamanya sejak melakukan debut bersama skuad kebangsaan Puerto Rico dalam aksi perlawanan persahabatan, januari lalu.

Jaringan pemain berusia 21 tahun ini hadir pada minit ke-31. Gol tersebut tercipta apabila Isaac dengan mudahnya merembat masuk bola hantaran lintang rendah oleh pemain sayap, Ricardo Rivera sekaligus memberikan pasukannya mendahului 3-0 pada waktu itu.

¡Victoria para Puerto Rico 🇵🇷!Nos medimos a Guyana el próximo 8 de junio en el cierre de las clasificatorias al @fifaworldcup_es Catar 2022. pic.twitter.com/Qf1hfFtg10

Kemenangan 7-0 ke atas Bahamas ini membolehkan pasukannya menduduki tangga ke-2 Kumpulan F selepas 3 perlawanan bagi saingan kelayakan Piala Dunia 2022 peringkat Konfederasi Bola Sepak Amerika Utara, Tengah dan Caribbean (CONCACAF).

Sebagai rekod, ini merupakan penampilan kelima buat Isaac bersama skuad kebangsaan Puerto Rico. Sebelum ini dia telah bermain ketika menentang Trinidad dan Tobago, Saint Kitts dan Nevis (kelayakan Piala Dunia), Guatemala dan Republik Dominika (perlawanan persahabatan).

Sebelum ini, Isaac merupakan sebahagian daripada skuad kebangsaan bawah umur iaitu Amerika Syarikat B-20 sebelum membuat keputusan untuk mewakili Puerto Rico.

Untuk makluman, skuad kebangsaan Puerto Rico berada di ranking ke-178 dunia. Kedudukan tersebut jauh lebih rendah berbanding skuad kebangsaan Malaysia bimbingan Tan Cheng Hoe yang kini berada di tangga ke-153 dunia.


KL City Raih Sekitar RM7 Juta Jika Bergelar Juara Piala AFC 2022

Skuad ibu kota, Kuala Lumpur City (KL City) akan meraih wang tunai sebanyak 1,525,000 amerika dolar (RM7,062,275) sekiranya bergelar juara Piala AFC 2022.

Pasukan bimbingan Bojan Hodak berjaya menempatkan diri ke perlawanan akhir saingan bola sepak asia tier 2 tersebut setelah menumpaskan wakil Uzbekistan, Sogdiana Jizzakh pada perlawanan inter-zone, semalam.

Berdasarkan Peraturan Pertandingan Piala AFC 2022, Konfederasi Bola Sepak Asia (AFC) akan membayar hadiah wang tunai berjumlah 1,500,000 amerika dolar kepada juara dan 750,000 amerika dolar naib juara.

Sementara itu, juara bagi peringkat zon pula akan diberikan wang tunai sebanyak 100,000 amerika dolar. Untuk makluman, KL City merupakan juara bagi peringkat zon ASEAN setelah menumpaskan PSM Makassar, pada 24 Ogos lalu.

Bagaimanapun, sebanyak 5% hadiah kemenangan samada daripada milik juara atau naib juara akan dipotong untuk disalurkan kepada aktiviti tanggungjawab sosial (CSR) menerusi tabung AFC Dream Asia Foundation.

Ini menjadikan KL City akan meraih sebanyak 1,525,000 amerika dolar sekiranya dapat menumpaskan wakil Oman, Al-Seeb dalam perlawanan akhir yang berlangsung di Stadium Bola Sepak Kuala Lumpur, Cheras pada 22 Oktober kelak.

Sekiranya mereka menamatkan saingan selaku naib juara, skuad yang terkenal dengan julukan The City Boys ini akan meraih 812,500 amerika dolar atau sekitar RM3.8 juta secara keseluruhan.


BAM ‘Gantung’ Pemain No.7 Dunia Sehingga Tahun 2024

Persatuan Badminton Malaysia (BAM) mengumumkan keputusan tidak akan mendaftarkan jaguh badminton negara merangkap pemain No.7 dunia, Lee Zii Jia daripada menyertai kejohanan antarabangsa selama dua tahun.

Perkara ini diumumkan oleh Timbalan Presiden 2 BAM, Dato’ Seri Jahaberdeen Mohamed Yunoos dalam satu sidang media yang diadakan pada hari ini.

Lagi menurut Dato' Sri Dr. Jahaberdeen Mohamed Yunoos, Timbalan Presiden 2 BAM, mereka tidak menggantung tetapi tidak mendaftar Lee Zii Jia di sebarang kejohanan. #KamiTeamMalaysia https://t.co/zt5Gs2UxZc

Baca: Pemenang Olimpik ‘Sokong’ Keputusan Lee Zii Jia Bergerak Secara Bebas

Keputusan ini dibuat setelah pemain berusia 23 tahun itu menghantar surat untuk meletakkan jawatan sebagai pemain di bawah naungan BAM pada 11 Januari lalu kerana ingin bergerak secara persendirian (independent).

Difahamkan tindakan oleh BAM ini akan bermula pada 18 Januari 2022 dan tamat pada 18 Januari 2024 kelak.

Untuk makluman, semua pemain perlu mendapatkan kelulusan badan induk bagi menyertai mana-mana kejohanan di bawah kelolaan Persekutuan Badminton Dunia (BWF).

Featured Image: Badminton Photo / Badminton Association of Malaysia


Minggu Ini Lawan Porto, Saya Akan Beritahu Jika Ada Berita Baik

Pasukan Portimonense SC yang diwakili oleh penyerang sayap skuad kebangsaan, Safawi Rasid akan bertemu gergasi Portugal, Porto FC bagi aksi ketujuh saingan Liga Primeira.

Safawi yang kini berlatih bersama skuad senior masih belum membuat debut bersama Portimonense SC. Malah namanya tidak memasuki senarai 18 pemain dalam dua aksi terdahulu ketika menentang Santa Clara dan Tondela.

Ketika ini pasukannya sedang giat berlatih untuk mengharungi perlawanan tersebut bagaimanapun Safawi mengakui belum mendapat sebarang makluman samada dia akan disertakan sekali oleh ketua jurulatih, Paulo Sergio.

“Sekarang ini kita tengah training untuk perlawanan seterusnya, kita belum dapat lagi siapa yang main atau tidak main,

“Jika ada apa-apa (sebarang) kemungkinan yang saya akan main bagitahu, sebab minggu ini kita akan lawan pasukan besar di sini iaitu Porto FC,

“Jadi (kepada) peminat-peminat di Malaysia saya harap bawa bersabar, jika ada sebarang berita baik, insya-Allah saya akan bagitahu di Instagram atau di mana-mana,

“Insya-Allah untuk korang saya akan buat yang terbaik untuk pastikan korang gembira,” katanya ketika temu bual bersama Nadi Arena.

Várias mexidas ⬆⬇ e um novo líder 🦁O que tens a dizer da classificação #LigaNOS ao fim de seis jornadas? #LigaPortugal #criatalento #futebolcomtalento pic.twitter.com/UOiqhfyyXV

Porto FC menduduki tangga ke-4 Liga Primeira selepas enam perlawanan dengan mengutip 10 mata. Safawi mengakui Porto FC sebagai sebuah pasukan yang besar namun menurutnya, rakan sepasukannya di sana bersemangat tinggi untuk menghadapi perlawanan ini.

“Sekarang ni semangat tengah membara sebab minggu ni lawan Porto, mana tahu kita ada rezeki (boleh) menang dan kutip tiga mata.” kongsinya lagi.

Perlawanan tersebut dijadualkan berlangsung di gelanggang Porto FC iaitu Estadio do Dragao pada hari Isnin hadapan dengan sepak mula pada jam 1.30 pagi waktu Malaysia.


Luqman Dijangka Melakukan Debut Bersama Njardvik Pada Mac

Penyerang muda negara, Luqman Hakim Shamsudin dijangka akan membuat penampilan pertamanya bersama Njardvik FC dalam pertandingan kompetitif pada perlawanan seterusnya yang akan berlangsung Mac nanti.

Biarpun sudah menyertai pasukan berpangkalan di Iceland sekitar tiga minggu lalu, Luqman tidak dapat diturunkan dalam beberapa perlawanan sebelum ini kerana menantikan pengesahan visa atau pendaftarannya daripada kerajaan negara kepulauan terbabit.

Njardvik berkongsikan perkembangan terbabit menerusi satu hantaran di pelbagai laman sosialnya sekitar tengah malam tadi. Difahamkan situasi tersebut turut terjadi kepada seorang lagi pemainnya iaitu Joao Ananias.

Pada masa yang sama, hantaran terbabit turut mengepilkan satu klip video yang memaparkan dua jaringan yang dilakukan oleh penyerang negara yang berusia 20 tahun tersebut.

Dua jaringan tersebut disempurnakan oleh Luqman ketika menentang Haukar dalam satu perlawanan persahabatan tidak rasmi pada minggu lalu.

Untuk makluman semua, Luqman menyertai Njardvik secara pinjaman daripada KV Kortrijk dengan kontrak bertempoh selama semusim.


Sambung Belajar Peringkat Ijazah, Hariss Mahu Beri Inspirasi Kepada Pemain Muda

Kapten Kelab Bola Sepak Johor Darul Ta’zim (JDT), Hariss Harun mengumumkan akan menyambung pelajaran peringkat ijazah bersama Coventry University.

Beliau yang juga pemain tengah skuad kebangsaan Singapura telah ditawarkan biasiswa oleh PSB Academy.

Sementara itu, Hariss juga memaklumkan akan kekal bermain bersama skuad Harimau Selatan.

Ia sekaligus menafikan beberapa khabar angin bahawa pemain berusia 29 tahun itu akan meninggalkan pasukan juara tujuh kali Liga Super Malaysia.

“Saya sudah hampir ke kemuncak kerjaya bola sepak dan saya berharap dapat beraksi banyak tahun lagi, tetapi saya harus menyediakan diri untuk kehidupan selepas sukan.”

“Oleh demikian, saya membuat persiapan awal dengan membuat keputusan penting untuk mendapatkan pendidikan.”

“Saya harap dapat memberikan inspirasi kepada atlet muda untuk melanjutkan pelajaran semasa bergelar pemain lagi.” katanya menerusi satu makluman di laman sosialnya.

Semalam, satu hantaran di media sosialnya telah mencetus sensasi apabila dia mengumumkan telah menandatangani bersama Coventry. Ramai menganggap Hariss telah menandatangani bersama kelab yang bersaing dalam Liga Kejuaraan Inggeris, Coventry City FC.

Featured Image: AFC Champions League


MFL Tutup Peluang Perak Bimbingan Lim Teong Kim Beraksi Di Piala Malaysia

Hasrat untuk melihat Perak FC yang mendapat bimbingan ketua jurulatih baharu, Lim Teong Kim untuk beraksi seawal saingan Piala Malaysia terkubur.

Ini selepas badan penganjur, Malaysian Football League (MFL) dalam kenyataannya pada hari ini mengumumkan kesemua pasukan dalam kancah Liga Super layak menyertai saingan Piala Malaysia musim ini kecuali Melaka United FC.

Skuad berjulukan Hang Tuah itu dikekang daripada beraksi dalam saingan Piala Malaysia ekoran mengalami masalah tunggakan gaji melibatkan para pemain dan pegawainya walaupun berada di tangga kesembilan pada ketika ini.

Malaysian Football League (MFL) mengumumkan kesemua pasukan Liga Super akan mengisi slot TM Piala Malaysia 2022 selepas satu daripadanya telah ditinggalkan oleh Melaka United FC (MUFC).#TMPialaMalaysia2022

— #LigaMalaysia2022 (@MFL_MY) September 27, 2022

Justeru, pasukan yang menamatkan saingan di tempat tercorot Liga Super dibenarkan menyertai saingan Piala Malaysia bagi mencukupkan kuota 11 pasukan daripada saingan liga tersebut.

Sebagai rekod, edisi-edisi yang lalu menyaksikan pasukan yang berada di tempat tercorot Liga Super tidak layak menyertai saingan Piala Malaysia yang melibatkan 16 pasukan kesemuanya.

Sementara itu, baki lima slot lagi akan diisi oleh lima pasukan terbaik (kecuali feeder team) daripada kancah Liga Premier. Setakat ini, lima pasukan tersebut ialah Kelantan, Kuching City, Kelantan United, PDRM FC dan UiTM FC.

Pengumuman oleh MFL menjadikan Perak yang berada di tangga kesembilan Liga Premier – pasukan keenam bukan feeder team – tidak dapat beraksi dalam kancah Piala Malaysia.

Untuk makluman, Perak hanya boleh beraksi sekiranya MFL mengumumkan pasukan di tangga terakhir Liga Super kekal tidak dapat bertanding disamping menggantung penyertaan Melaka United.

Featured Image: Perak Football Club


Beregu Kidal ‘Patatimo Boys’ Sasar Pecah Masuk Kelompok 50 Terbaik Dunia Tahun Ini

Pasangan beregu lelaki kidal, Wan Arif Junaidi dan Muhammad Haikal Nazri meletakkan sasaran untuk menembusi kelompok ranking 50 terbaik dunia pada tahun ini, lapor akhbar tempatan berbahasa inggeris, New Straits Times.

Beregu yang mendapat julukan ‘Patatimo Boys’ dek kerana berasal dari Terengganu dan Kelantan masing-masing ini mencuri perhatian peminat badminton tanah air selepas mengejutkan beregu No.30 dunia, Christo Popov dan Toma Junior Popov pada pusingan pertama saingan Orleans Masters, Selasa lalu.

Dan kecemerlangan beregu berusia 19 tahun masing-masing ini diteruskan dengan kemaraan ke pusingan kedua, peringkat suku akhir, separuh akhir sehingga berjaya menempah tiket ke perlawanan akhir dalam saingan berstatus Jelajah Super 100 BWF itu.

“Sejujurnya, kami tidak meletakkan jangkaan yang tinggi apabila menentang calon pilihan kejuaraan (Christo Popov-Toma Junior Popov) pada pusingan pertama.

“Bagaimanapun, kami tahu ianya berada dalam diri kami apabila kami tewaskan mereka. Kami sangat bangga dan gembira untuk mara sejauh ini.

Bagaimanapun, gandingan ini tidak dapat beraksi di pentas final apabila Haikal dimaklumkan dijangkiti Covid-19 dan lawan mereka, beregu Belanda, Ruben Jille-Ties van der Lecq diberikan kemenangan percuma sekaligus bergelar juara kategori beregu lelaki Orleans Masters 2022.

Baca: ‘Patatimo Boys’ Antara Yang Tersenarai Dalam Skuad Lelaki Sukan SEA 2021

“Sasaran kami tetap sama iaitu memecah masuk dalam kelompok (ranking) 50 terbaik dunia pada tahun ini. Kami juga dipilih untuk menyertai skuad Sukan SEA, harapnya, kami dapat mengekalkan prestasi ini di Vietnam bulan hadapan.” kata Arif seperti dipetik daripada portal akhbar tersebut.

Untuk makluman semua, kedua-dua pemain ini mula bergandingan bersama sejak di peringkat remaja lagi. Tahun lalu, Arif-Haikal mula beraksi sebagai pemain senior dan mengambil bahagian dalam beberapa saingan Gred 3 BWF di eropah.

Daripada lapan kejohanan yang disertai, Arif-Haikal berhasil meraih tiga kejuaraan, (Terbuka Austria, Kejohanan Antarabangsa Hellas dan Kejohanan Antarabangsa Ukraine) serta dua pingat perak selaku naib juara Kejohanan Antarabangsa Latvia dan Terbuka Scotland.

Featured Image: Badminton Association of Malaysia


Filipina Tidak Dapat Turunkan Penyerang Bundesliga Hadapi Malaysia

Skuad kebangsaan Filipina terpaksa melupakan hasrat untuk menggunakan khidmat penyerang yang beraksi dalam kancah Bundesliga, Gerrit Holtmann ketika menentang Malaysia, pertengahan minggu ini.

Ianya disebabkan pemain berusia 26 tahun yang mempunyai pertalian darah Filipina menerusi ibunya ini dimaklumkan oleh kelabnya semalam, Vfl Bochum, dijangkiti virus Covid-19.

Ekoran itu, Holtmann bersama-sama dua rakan sepasukannya yang turut dijangkiti Covid-19 di kelab terbabit terpaksa menjalani isolasi sejak beberapa hari lalu.

ℹ Three more Covid cases at #meinVfL. #Lampropoulos, #Holtmann and #Weilandt have all tested positive for Covid-19. Gerrit has to postpone his national team debut for the Philippines again. Have a good and speedy recovery! 🙏 pic.twitter.com/NvJILsr4uz

Baca: Filipina Panggil 5 Pemain Liga Super Untuk Hadapi Malaysia & Singapura

Bagaimanapun, Holtmann dan dua rakannya berada dalam keadaan yang baik dan dijangkan akan menyertai kembali latihan bersama pasukan Vfl Bochum pada penghujung minggu ini sekiranya tidak mengalami sebarang simpton.

Menerusi kemaskini di laman sosial kelabnya, ekoran daripada dijangkiti Covid-19 ini, Gerrit terpaksa menunda debut bersama skuad The Azkals yang sepatutnya diraihnya ketika menentang Malaysia di National Stadium, Singapore Sports Hub pada 23 Mac ini.

Untuk pengetahuan semua, Holtmann telah merekodkan 27 penampilan secara keseluruhan bersama Vfl Bochum pada musim ini. Disamping itu, dia juga telah menjaringkan 4 gol serta mencetak 6 ‘assist’ dalam saingan Bundesliga.

Selain itu, pemain yang lahir Bremen, Jerman ini turut mempunyai pengalaman beraksi bersama skuad bawah 20 tahun (B-20) Jerman. Antara pasukan yang ditentangnya semasa bersama Jerman B-20 ialah Turki B-20, Belanda B-20, England B-20, Itali B-20 dan Poland B-20.


BAC 2022: Beregu No.5 Indonesia Kecewakan Aaron-Wooi Yik Di Final

Beregu lelaki utama negara, Aaron Chia dan Soh Wooi Yik kempunan untuk meraih kejuaraan pertama pada tahun ini apabila dikejutkan oleh pasangan No.5 Indonesia di pentas final Kejohanan Badminton Asia (BAC) 2022.

Aaron-Wooi Yik yang berada di ranking kesembilan dunia terpaksa akur tumpas kepada Pramudya Kusumawardana dan Yeremia Rambitan yang berada di ranking jauh lebih rendah iaitu ke-22 dunia, sebentar tadi.

Bertambah memilukan, dalam perlawanan tersebut, Aaron-Wooi Yik yang merupakan pemenang pingat gangsa Sukan Olimpik Tokyo 2020 tumpas secara ‘straight set’ dengan skor  21-23 dan 21-10.

FINAL#INA🇮🇩  Pramudya Kusumawardana- Yermia Rambitan def. #MAS🇲🇾 Aaron Chia-Soh Wooi Yik(5) 23-21 21-10

* Aaron-Wooi Yik came close to ending Malaysia’s MD title drought at the BAC. Well done, bounce back bros 🇲🇾

— BAM (@BA_Malaysia) May 1, 2022

Untuk rekod, ini merupakan pertarungan pertama melibatkan kedua-dua pasangan di pentas kejohanan antarabangsa.

Sebagai tambahan, pasangan Pramudya-Yeremia ini berusia 21 dan 22 tahun masing. Di Indonesia, mereka berada di belakang beregu ‘The Minions’ (No.1 dunia), ‘The Daddies’ (No.2 dunia), Fajar Alfian-Rian Ardianto (No.8 dunia), Shohibul Fikri-Bagas Maulana (No.20 dunia).

Dengan kemenangan di BAC 2022 yang diletakkan setaraf dengan kejohanan Super 1000 ini, beregu muda Indonesia ini akan membawa pulang 12,000 mata sementara Aaron-Wooi Yik mendapat 10,200 mata.


Skuad Kebangsaan Korea Guna Khidmat Jurgen Klinsmann Sehingga Piala Dunia 2026

Kekosongan kerusi ketua jurulatih bagi skuad bola sepak kebangsaan Republik Korea kini diisi dengan khidmat jurulatih kelahiran Jerman, Jurgen Klinsmann.

Jurulatih berusia 58 tahun terbabit akan membimbing skuad berjulukan Taeguk Warriors bagi tempoh kira-kira 3 tahun dan 5 bulan atau bermula Mac 2023 sehingga berlangsungnya kejohanan Piala Dunia 2026 di Amerika Syarikat, Mexico dan Kanada.

Persatuan Bola Sepak Korea (KFA) memaklumkan perlantikan Jurgen secara rasmi menerusi laman sesawangnya serta pelbagai platform media sosialnya, pada hari ini.

🇰🇷대한민국 축구국가대표팀 위르겐 클린스만 감독 선임!

✔마이클 뮐러 국가대표전력강화위원장 감독 선임 기자회견📆 02.28 (화) 14:00 📺 #KFATV_대한민국 축구 국가대표팀 유튜브 생중계#대한민국 #축구국가대표팀 #감독선임 #기자회견 pic.twitter.com/wUd1OzjwDN

— theKFA (@theKFA) February 27, 2023

Difahamkan, ada beberapa jurulatih akan menyertai barisan kejurulatihan bimbingan Jurgen ini. Namun begitu, ianya akan ditentukan selepas Jurgen dan KFA mengadakan perbincangan kelak.

Perlawanan pertama yang akan dikendalikan oleh Jurgen adalah membimbing Korea bertemu Colombia pada 24 Mac kelak.

Klinsmann bukanlah nama yang asing dalam dunia kejurulatihan bola sepak antarabangsa.

Beliau pernah membimbing dua buah skuad kebangsaan iaitu Jerman dan Amerika Syarikat serta dua buah kelab, Bayern Munich dan Hertha BSC.

Untuk makluman semua, kerusi ketua jurulatih skuad kebangsaan Korea kosong selepas jurulatih sebelumnya, Paulo Bento mengumumkan meletakkan jawatan sejurus tumpas 1-4 kepada Brazil dalam Pusingan 16 di Piala Dunia 2022.


KV Kortrijk Sedang Latih Luqman Untuk Ikuti ‘Tempo’ Permainan Eropah

Susulan daripada kejayaan Luqman Hakim melakukan debut bersama skuad senior KV Kortrijk ketika menentang RSC Anderlecht pada minggu lepas, ketua jurulatihnya, Yves Vanderhaeghe kini mempunyai perancangan yang lebih besar.

Mengakui penyerang muda negara itu seorang yang sangat berbakat dan ketika ini barisan kejurulatihan Kortrijk sedang melatih Luqman untuk meningkatkan tempo permainannya agar sesuai dengan corak permainan di benua eropah.

Ini bagi memastikan Luqman dapat beraksi dengan lebih baik apabila diturunkan dalam mana-mana perlawanan bersama skuad senior Kortrijk kelak.

Another debut boy! Keep working hard Luqman! 🙌🇲🇾🔴⚪ #TheJourneyOfLuqie #KVKAND pic.twitter.com/UpaACstMmH

“Saya sangat pasti Luqman berbakat besar.”

“Kami perlu memainkannya pada masa yang tepat dan melatihnya untuk mengikuti tempo di sini. Tempo di eropah, lebih tinggi berbanding di Malaysia.” katanya dalam satu teaser  dokumentari The Journey of Luqie yang akan dikeluarkan pada ahad ini.

Dalam perlawanan menentang Anderlecht yang dibimbing oleh Vincent Kompany pada minggu lepas, Luqman dimasukkan oleh jurulatihnya pada minit ke-74 untuk memburu gol setelah ketinggalan 3-0.

Namun tidak banyak yang dapat dilakukan oleh Luqman untuk membantu pasukannya. Berdasarkan pemerhatian, dia kelihatan bergelut untuk menyesuaikan diri dan persembahannya kurang memberangsangkan.

Bagaimanapun, menerusi satu gerakan, Luqman berhasil membantu pasukannya mendapatkan sepakan penalti sekaligus memberikan gol saguhati buat pasukannya.

Untuk makluman, perlawanan seterusnya buat pasukan KV Kortrijk dalam saingan Liga Pro Belgium adalah bertemu Zulte Waregem di gelanggang lawan. Perlawanan ini dijadualkan berlangsung pada awal pagi selasa waktu Malausia.


All England 2022: Pearly-Thinaah Bangkit Di Set Kedua & Penentuan Untuk Mara Ke Suku Akhir

Wakil tunggal negara dalam kategori beregu wanita di Pusingan 16, Kejohanan Badminton Terbuka Seluruh England (All England) 2022, Pearly Tan dan Thinaah Muralitharan berhasil menempah tiket ke peringkat suku akhir.

Beregu yang menghuni ranking ke-15 itu berjaya melangkah ke peringkat tersebut dengan menumpaskan beregu Jepun, Rin Iwanaga dan Kie Nakanishi yang berada di kedudukan ke-25 dunia.

Bagaimanapun, kemaraan tersebut tidak diraih dengan mudah oleh pasangan yang berusia 22 dan 24 tahun masing-masing ini. Mereka terlebih dahulu tumpas di set pertama dengan skor 18-21.

YONEX All England Open Badminton Championships 2022WD – Round of 16               🇲🇾Pearly TAN🏅18 21 21 🇲🇾Muralitharan THINAAH🏅21 19 16 🇯🇵Rin IWANAGA               🇯🇵Kie NAKANISHI🕗 in 74 minutes https://t.co/9IaW8vXWkD

Namun begitu, Pearly-Thinah bangkit untuk memenangi set kedua dengan skor 21-19 sekaligus mengheret Iwanaga-Nakanishi ke set penentuan sebelum memenanginya dengan skor 21-16.

Untuk makluman semua, ini bukanlah pertemuan sulung melibatkan kedua-dua beregu ini. Mereka pernah berentap di kejohanan Antarabangsa Sydney 2019 dimana Pearly-Thinaah turut berjaya menewaskan mereka secara ‘straight set’ dengan skor 21-18 dan 21-16.

Sementara itu, Pearly-Thinaah bakal berhadapan samada beregu Korea, Jeong Na-eun dan Kim Hye-jeong (ranking ke-64) atau beregu Thailand, Supissara Paewsampran dan Puttita Supajirakul (ranking ke-17) di peringkat suku akhir yang dijadualkan berlangsung bermula malam esok.

Featured Image: Badminton Association of Malaysia


Pemain JDT & Kedah Dominasi Carta Lima ‘Top Passer’ Liga Super

Pemain-pemain Johor Darul Ta’zim (JDT) dan Kedah Darul Aman FC (Kedah) mendominasi carta lima pemain yang melakukan hantaran paling banyak setakat dua perlawanan Liga Super yang berlangsung bulan lalu.

Berdasarkan carta yang dikeluarkan oleh Data Sukan, tiga pemain skuad Harimau Selatan serta dua pemain Sang Kenari mengisi carta lima pemain yang melakukan hantaran terbanyak itu.

Pemain tengah JDT, Natxo Insa mengetuai carta tersebut dengan 168 hantaran direkodkan ketika beraksi menentang Penang FC dan Sarawak United FC.

Ianya diikuti oleh pemain tengah import Kedah, Dechi Marcel yang dibezakan dengan enam hantaran sahaja iaitu 162 hantaran secara keseluruhan ketika turun menentang Sarawak United dan Kuala Lumpur City FC.

Tiga pemain yang melengkapkan carta ini adalah pertahanan import JDT, Shane Lowry (124 hantaran), pertahanan tengah Kedah, Rodney Celvin (113 hantaran) dan seorang lagi pertahanan import JDT, Carli de Murga (106 hantaran).

Selain daripada aspek hantaran terbanyak, kelima-kelima pemain ini turut mendominasi aspek hantaran yang berjaya disudahkan.

Bagaimanapun, senarai ini hanya melibatkan pemain-pemain yang beraksi pada perlawanan pertama dan kedua Liga Super yang berlangsung pada Mac lalu.

Terdapat beberapa pasukan yang belum melengkapkan saingan pertama dan kedua seperti Negeri Sembilan, Selangor, Sri Pahang dan Terengganu.

Featured Image: JOHOR Southern Tigers & Kedah Darul Aman FC


Indonesia Masters: Aaron-Wooi Yik Ke Separuh Akhir, Singkirkan Pemenang Olimpik Dengan Mudah

Pasangan beregu lelaki utama negara, Aaron Chia dan Soh Wooi Yik berjaya meneruskan kemaraan ke peringkat separuh akhir kejohanan Indonesia Masters 2021.

Kemaraan itu hasil daripada menumpaskan pasangan beregu lelaki Chinese Taipei yang merupakan pemenang pingat emas Sukan Olimpik Tokyo 2020, Lee Yang dan Wang Chi-Lin.

Aaron-Wooi Yik yang merupakan pemenang pingat gangsa pada temasya sukan yang sama meraih kemenangan dengan mudah ke atas Lee Yang-Chi Lin secara ‘straight set’ dengan skor 21-13 dan 21-15.

DAIHATSU Indonesia Masters 2021(New dates)MD – Quarter final          🇲🇾Aaron CHIA🏅21 21 🇲🇾Wooi Yik SOH🏅13 15    Yang LEE             Chi-Lin WANG🕗 in 31 minutes https://t.co/w3ayKW5LB7

Lebih manis, ini merupakan kemenangan sulung Aaron-Wooi Yik ke atas pasangan yang menduduki ranking ke-3 dunia itu. Untuk makluman semua, tiga pertemuan terdahulu antara kedua-dua pasangan ini berpihak 100% kepada Lee Yang-Chi Lin.

Sementara itu, menanti Aaron-Wooi Yik di peringkat separuh akhir adalah pasangan beregu lelaki Jepun yang menghuni ranking ke-10 dunia, Takuro Hoki dan Yugo Kobayashi.

Berdasarkan rekod, kedua-dua pasangan ini pernah bertemu sebanyak lima kali namun pertembungan lalu menyaksikan kemenangan memihak kepada pasangan Jepun sebanyak tiga kali berbanding pasangan Malaysia, dua kali.

Featured Image: Badminton Photo / Badminton Association of Malaysia


Piala Uber 2020: Kenali Anggota Skuad Malaysia Yang Dibarisi Pemain Muda & Remaja

Tanggal 9 Oktober 2021 akan bermulanya kejohanan berpasukan wanita yang iaitu Piala Uber di Aarhus, Denmark. Kejohanan dwitahunan ini sepatutnya berlangsung pada tahun lalu tetapi terpaksa ditunda ke tahun ini dek pandemik Covid-19 yang menyerang seluruh dunia.

Malaysia turut serta dalam kejohanan yang melibatkan 16 pasukan ini dan telah diundi dalam Kumpulan D bersama-sama semi finalis edisi lalu, China sambil ditemani oleh tuan rumah, Denmark serta Kanada.

Artikel Berkaitan: Usah Terkejut BAM Senarai Pemain Muda ke Saingan Piala Sudirman & Thomas/Uber

Bercakap mengenai format kejohanan, pada setiap perlawanan, pasukan akan menurunkan 3 pemain perseorangan dan 2 regu untuk menentang lawan masing-masing. Mana-mana pasukan yang meraih 3 kemenangan akan dikira sebagai pemenang.

Tanpa berceloteh dengan lebih panjang, berikut adalah anggota skuad Malaysia yang muda & remaja dipertaruhkan oleh Persatuan Badminton Malaysia (BAM) untuk mengharungi Piala Uber 2020:

Pencapaian Terakhir: Separuh Akhir Piala Sudirman 2021

Pencapaian Terakhir: Naib Juara President Cup Nepal Junior International Series 2020

Pencapaian Terakhir: Pusingan 16 Austrian Open 2021

Artikel Berkaitan: BAM Naikkan Pangkat 5 Pemain Remaja ke Skuad Senior Dengan Serta Merta

Umur: 27 & 19 Tahun

Pencapaian Terakhir: Peringkat Kumpulan Sukan Olimpik Tokyo 2020

Umur: 21 & 23 Tahun

Umur: 24 & 21 Tahun

Sebagai penutup, skuad Malaysia yang diketuai oleh Lee Meng Yean akan memulakan cabaran peringkat Kumpulan D, Piala Uber 2020 menentang tuan rumah, Denmark pada hari esok (9 Oktober) bermula 7.30 malam waktu Malaysia.

Featured Image: Badminton Association of Malaysia


Olimpik 2020: Badminton Beregu Campuran Negara Diundi Bersama China, Jerman & Hong Kong

Pasangan badminton beregu campuran negara, Chan Peng Soon dan Goh Liu Yin bakal memulakan saingan Sukan Olimpik Tokyo 2020 dalam Kumpulan D.

Pasangan yang menduduki ranking ke-7 dunia itu telah diundi bersama-sama wakil negara China (Wang Li Yiu, Huang Dong Ping), Jerman (Mark Lamsfuss, Isabel Herttrich) dan Hong kong (Tang Chun Man, Tse ying Suet) dalam majlis undian yang berlangsung pada hari ini.

Cabaran paling sukar pastinya datang daripada pasangan China yang kini menduduki ranking ke-3 dunia. Sementara itu, pasangan beregu campuran Jerman dan Hong Kong masing-masing menduduki tangga ke-15 dan ke-13 dunia.

Saingan peringkat kumpulan beregu campuran akan memulakan saingannya pada 24 Julai 2021 bertempat di Musashino Forest Sport Plaza.

Untuk makluman, pasangan beregu negara ini merupakan pemenang pingat perak semasa dalam acara badminton beregu campuran dalam temasya Sukan Olimpik Rio 2016.


Jesus: Brazil Telah Tunjukkan Mampu Bermain & Menang Tanpa Neymar

Skuad kebangsaan Brazil pernah menunjukkan kepada peminat bola sepak dunia bahawa mereka mampu meraih kemenangan walaupun tanpa kehadiran pemain bintang, Neymar Jr.

Skuad Selecao pernah menunjukkannya ketika dalam saingan Copa America 2019 di mana mereka berjaya muncul juara di tempat sendiri walau tanpa kehadiran Neymar.

Dan kali ini penyerang Brazil, Gabriel Jesus yakin mereka mampu membuktikannya sekali lagi dengan Neymar yang cedera pangkal peha disahkan tidak dapat menyertai pasukan untuk menentang Venezuela dalam aksi Kelayakan Piala Dunia 2022, sabtu ini.

FinalBrasil 🇧🇷 3×1 🇵🇪 PeruUma partida que fez o Maraca vibrar! Everton e Gabriel Jesus colocaram o Brasil em vantagem no placar – sacramentado por Richarlison, que passou por uma caxumba durante o torneio e fechou com chave de ouro!🏆 É CAMPEÃO! NOVE VEZES! pic.twitter.com/7cVPY7y5vx

“Sangat jelas kami bercakap mengenai kepentingan Neymar kepada kelabnya dan pasukan kami, berapa banyak yang telah dia berikan dan sumbangkan setiap hari.”

“Tetapi apabila bermain untuk skuad kebangsaan, semua pemain perlu memikul tanggungjawab, tidak boleh letakkan ke atas (bahu) Neymar sahaja.”

“Semua orang dipanggil ke sini bersebab.”

Alegria por estar de volta. 🇧🇷⚽ pic.twitter.com/oP3ZDxALUb

“Dengan (kehadiran) Neymar, kami sangat dekat dengan kemenangan, tetapi skuad Selecao telah menunjukkan mereka boleh bermain tanpanya.”

“Kami sentiasa mahukannya di sini, memandangkan dia sentiasa menjaringkan gol, mencipta bantuan gol.”

Tite comanda primeiro treino da #SeleçãoBrasileira com o elenco completo! Veja como foi 🇧🇷⚽🎥: Leandro Lopes / CBF pic.twitter.com/0ppJnHWcI0

“Tetapi jika dia tidak dapat bermain tatkala kami sedar akan kepentingannya, kami harus memikul tanggungjawab bersama.”

“Sesiapa pun di sini mempunyai kualiti untuk memastikan skuad Selecao menang.” katanya seperti dilaporkan oleh Goal.

Untuk rekod, Neymar telah terlepas tiga perlawanan dalam semua pertandingan bersama kelabnya, Paris Saint-Germain (PSG), sebelum ini ekoran kecederaan tersebut.


Sam Allardyce Undur Diri Selepas Leeds United Tersingkir Daripada EPL

Selepas mengemudi empat perlawanan, jurulatih berpengalaman, Sam Allardyce sah tidak akan bersama Leeds United.

Menurut laporan media antarabangsa, GOAL yang memetik The Telegraph, keputusan pengurus yang lebih mesra dikenali sebagai ‘Big Sam’ itu dibuat selepas berbincang dengan Ketua Pegawai Eksekutif (CEO) kelab, Angus Kinnear.

Ini bermakna skuad berjulukan The Whites itu perlu mencari pengendali baharu untuk menghadapi Liga Kejuaraan musim depan.

Pada awal Mei lalu, Leeds United telah menekan butang panik apabila melantik “survival specialist”, Sam Allardyce untuk membantu The Whites itu untuk keluar dari zon penyingkiran.

Bagaimanapun, takdir sudah tertulis buat pasukan yang berpengkalan di Elland Road itu untuk kembali ke Liga Kejuaraan selepas tiga musim berada di Liga Perdana Inggeris.

Leeds United tersingkir ekoran menamatkan musim di tangga ke-19 liga dengan mengutip 31 mata.

Untuk makluman, Sam Allardyce merupakan pengurus ketiga yang dilantik Leeds United pada musim ini selepas Jesse Marsch dan Javi Garcia meninggalkan pasukan pada Februari dan Mei masing-masing.

Featured Image: Leeds United FC


Undian Rasmi Piala AFF 2020 Dijadualkan Pada 10 Ogos

Persekutuan Bola Sepak ASEAN (AFF) mengesahkan akan mengadakan Majlis Undian Rasmi bagi kejohanan Piala AFF 2020 pada hari selasa, 10hb ogos 2021.

Bagaimanapun, lokasi majlis undian serta maklumat lanjut mengenai penganjurannya akan diumumkan oleh badan induk terbabit pada julai hadapan.

𝑴𝒂𝒓𝒌 𝒚𝒐𝒖𝒓 𝒄𝒂𝒍𝒆𝒏𝒅𝒂𝒓𝒔, the Official Draw for the #AFFSuzukiCup2020 will be held on 𝟭𝟬𝘁𝗵 𝗔𝘂𝗴𝘂𝘀𝘁 𝟮𝟬𝟮𝟭 📅 pic.twitter.com/hRf9J6VN0D

Dalam makluman yang sama, Presiden AFF, Khiev Sameth turut memaklumkan AFF merancang untuk mengadakan kejohanan dwi tahunan tersebut mengikut format ‘home’ dan ‘away’ di peringkat kumpulan sepertimana edisi yang lalu.

Bagaimanapun, dengan situasi semasa pandemik Covid-19, beliau berkata pihaknya turut melihat kemungkinan untuk mengadakan kejohanan ini di venue berpusat bagi memastikan kesihatan dan keselamatan semua pihak yang terlibat.

Untuk makluman, edisi kejohanan Piala AFF kali ini dijadualkan bermula 5hb disember sehingga 1hb januari 2022 selepas ditunda beberapa kali ekoran pandemik Covid-19.

Featured Image: AFF Suzuki Cup


Aubameyang Tidak Pernah Merungut Semasa Perlawanan – Bagaimanakah Sikap Itu Dibentuk?

Penyerang Gabon, Pierre-Emerick Aubameyang telah sah melanjutkan kontraknya bersama Arsenal bagi tempoh tiga tahun lagi. Ia sekaligus menutup spekulasi penyerang berusia 31 tahun itu berhijrah ke pasukan lain.

Berita itu mendapat reaksi yang positif buat peminat dan penyokong The Gunners seluruh dunia. Manakan tidaknya, Aubameyang merupakan penggempur utama buat Arsenal dengan menjaringkan 72 gol daripada 111 penampilan sejak tiba di Stadium Emirates pada tahun 2018.

Every @Aubameyang7 goal. Right here. All 72* of them! 🔥* 𝘚𝘰 𝘧𝘢𝘳… 😉 pic.twitter.com/2CqoJqcSfk

Selain daripada rekod jaringannya, corak permainan dan gaya penyudah terutamanya rembatan ‘trademark’ Aubameyang ke arah kanan pintu gol bukan sahaja memukau ramai peminat malah penjaring terbanyak sepanjang zaman Liga Perdana Inggeris (EPL), Alan Shearer.

Satu lagi perkara yang menarik terdapat pada Aubameyang adalah sikap dan mentalitinya. Dia tidak pernah merungut di atas padang walaupun kadangkala rakan sepasukan tidak melakukan hantaran kepadanya.

“Alan Shearer sangat menyukai kamu, dia kagum (dengan) gaya penyudah kamu, (wajah) sentiasa senyum, sentiasa gembira dan tidak pernah merungut kepada pemain-pemain lain apabila mereka tidak melakukan hantaran dan lain-lain lagi.” beritahu legenda Arsenal, Ian Wright dalam satu temubual.

Menurut Aubameyang, sikap tidak merungut itu dibentuk ketika bermain bola sepak bersama bapaknya sejak zaman remajanya lagi.

“Kami bermain bersama ayah dan (waktu itu) saya berusia 15 atau 16 tahun dan dia selalu berkata, kamu jangan merungut.”

“Kami main beberapa perlawaan, dan ayah berkata, ‘tiada fouls di sini jadi awak tak boleh merungut. Saya boleh tarik baju, saya boleh buat macam-macam, tiada fouls.’ Inilah mentaliti yang ada pada saya.” katanya kepada Wright.

3⃣ points + 3⃣ goals + 1⃣ clean sheet = A happy manager😄 @m8arteta #FULARS pic.twitter.com/GmX8s8wUdB

Pada masa yang sama, dia amat memahami tugas sebagai seorang penyerang. Sekiranya Lacazette atau mana-mana pemain lain tidak melakukan hantaran kepadanya, kemungkinan pemain itu melihat peluang untuk menjaringkan gol.

Justeru, tiada masalah buatnya apatah lagi mahu merungut berkenaan hal itu. Apa yang penting buat Aubameyang adalah menikmati permainan setiap kali turun bermain bola sepak.

Sementara itu, Aubameyang turut meletakkan sasaran untuk menjaringkan lebih gol untuk saingan EPL berbanding musim 2019/20. Untuk rekod, sebanyak 22 gol dijaringkan oleh Aubameyang sepanjang musim lalu.

Hanya pemenang Kasut Emas, Jamie Vardy daripada Leicester City yang mempunyai lebih gol daripadanya iaitu 23 gol.


“Susah Nak Menang Piala Thomas Kerana Kita Tiada Pasukan Seimbang”

Kejuaraan Piala Thomas 2020 sukar untuk dimenangi oleh skuad negara kerana Malaysia tidak mempunyai sebuah pasukan yang seimbang.

Perkara itu diungkapkan oleh bekas anggota skuad Malaysia yang memenangi kejuaraan tersebut pada edisi 1992 yang diadakan di Kuala Lumpur, Datuk Rashid Sidek.

Daripada skuad yang terdiri daripada 3 pemain perseorangan dan 2 pasangan beregu, Malaysia hanya bergantung kepada Lee Zii Jia dan regu Aaron Chia-Soh Wooi Yik untuk mengharungi kejohanan yang akan berlangsung di Aarhus, Denmark pada 9 hingga 17 Oktober kelak.

Bagaimanapun, disebalik ketidakseimbangan barisan pada kali ini, Rashid berkeyakinan Malaysia mampu menamatkan saingan di peringkat kumpulan selaku dua pasukan teratas sekaligus layak ke aksi suku akhir.

“Pada pandangan saya, mereka tidak berdepan masalah untuk ke suku akhir tetapi untuk menang memang susah kerana kita tiada pasukan yang seimbang.

“Ada dua pemain sahaja yang boleh dijadikan sandaran, kalau kalah satu kita habis. Selebihnya agak susah, lawan 60 kita 40.

“Selain pemain sedia ada, saya rasa ini masa sesuai untuk beri peluang kepada Nur Izzuddin (Rumsani) dan Goh Sze Fei sebagai beregu kedua.” katanya seperti dipetik daripada Utusan Malaysia.

Untuk makluman semua, hasil undian yang dijalankan oleh Persekutuan Badminton Dunia (BWF) semalam, Malaysia telah diundi bersama-sama Jepun, Kanada dan England dalam Kumpulan D.

Sebagai rekod, kejuaraan Piala Thomas 1992 merupakan yang terakhir dimenangi oleh skuad Malaysia.


Rekod Pertemuan Juara All England, Zii Jia vs Pemain No.1 Dunia, Kento Momota

Saingan Piala Sudirman 2021 bagi peringkat Kumpulan D bakal memasuki perlawanan terakhir. Pasukan Malaysia yang diketuai oleh Lee Zii Jia bakal turun berentap dengan Jepun bagi menentukan juara bagi kumpulan, malam ini.

Bercakap mengenai perlawanan yang dijadualkan bermula 9 malam nanti, pertemuan melibatkan kategori perseorangan lelaki yang dijangkakan melibatkan juara Kejohanan All England 2021, Lee Zii Jia menentang pemain No.1 dunia, Kento Momota bakal menjadi pertarungan paling dinantikan oleh seluruh peminat badminton tanah air.

Jika dibandingkan prestasi ketika di temasya Olimpik baru-baru ini, Zii Jia yang berumur 23 tahun dilihat lebih menyerlah apabila berhasil mara sehingga ke peringkat pusingan 16 sebelum ditumpaskan oleh juara bertahan pada ketika itu, Chen Long.

Artikel Berkaitan: Lepas Ni Cari Tempat ‘Training’ Kat Melaka, Pesan Chong Wei Kepada Zii Jia

Manakala Momota yang berusia 27 tahun pula dikejutkan oleh pemain Republik Korea, Heo Kwang-hee sekaligus menyaksikan Momota terkandas di peringkat kumpulan dan gagal mara ke saingan kalah mati di temasya berkenaan, Ogos lalu.

Sementara itu, jika dilihat berdasarkan rekod, kedua-dua pemain ini telah bertemu sebanyak tujuh kali.

Namun begitu, sekitar 86% pertemuan memihak kepada pemain badminton kelahiran negara matahari tersebut. Bertambah menarik, 86% kemenangan yang diraih sejak pertemuan kali pertama pada tahun 2017 dimenangi secara ‘straight set’ oleh Momota.

Rekod pertemuan melibatkan Lee Zii Jia menentang Kento Momota adalah seperti berikut:

Kejohanan: Yonex All England Open Badminton Championships 2021

Keputusan: 21-16, 21-19 (Zii Jia Menang)

Kejohanan: PERODUA Malaysia Masters 2020

Keputusan: 10-21, 19-21 (Momota Menang)

Kejohanan: Fuzhou China Open 2019

Keputusan: 9-21, 3-11 Retired (Momota Menang)

Keputusan: 15-21, 19-21 (Momota Menang)

Kejohanan: TOTAL BWF World Championships 2019

Keputusan: 12-21, 8-21 (Momota Menang)

Kejohanan: TOTAL BWF Sudirman Cup 2019

Keputusan: 18-21, 16-21 (Momota Menang)

Kejohanan: LI-NING Czech Open 2017

Keputusan: 8-21, 10-21 (Momota Menang)


Terbuka Korea: Tze Yong Singkir Anak Didik Choong Hann Dengan Bergaya

Perseorangan lelaki No.2 negara, Ng Tze Yong tidak mempunyai masalah untuk melepasi cabaran di Pusingan 16 sekaligus meneruskan kemaraan ke peringkat suku akhir Terbuka Korea 2023.

Tze Yong yang kini menghuni ranking ke-23 dunia melakar kemaraan tersebut selepas menyingkirkan Ng Ka Long Angus yang kini mendapat bimbingan daripada bekas Pengarah Kejurulatihan (Perseorangan) BAM, Wong Choong Hann yang kini berperanan sebagai jurulatih skuad kebangsaan Hong Kong.

Bukan itu sahaja, Tze Yong turut melakar kemaraan tersebut dengan penuh bergaya apabila berhasil menumpaskan Angus yang berada di ranking lebih tinggi daripadanya iaitu ke-14 dunia secara “straight set” dengan skor 21-18 dan 21-17 dalam tempoh masa 50 minit permainan.

Korea Open 2023MS – R1621 21 🇲🇾NG Tze Yong🥇

18 17 🇭🇰NG Ka Long Angus

— BWFScore (@BWFScore) July 20, 2023

Kemenangan itu sekaligus menjadikan Tze Yong kini meraih dua kemenangan daripada tiga pertemuan ke atas Angus di peringkat antarabangsa.

Terdahulu, Tze Yong mara ke Pusingan 16 selepas menumpaskan pemain India yang berada di rangking ke-56 dunia, Mithun Manjunath di Pusingan 32.

Manakala Angus pula mara selepas menyingkirkan jaguh perseorangan lelaki No.1 tanah air, Lee Zii Jia.

Sementara itu, di peringkat suku akhir bagi kejohanan Jelajah Dunia BWF Super 300 ini kelak, Tze Yong akan berhadapan samada pemain Singapura, Loh Kean Yew merangkap pilihan keempat kejohanan atau pemain China, Zhao Jun Peng.

Featured Image: Perodua Malaysia Masters 2023


Terbuka Indonesia: Aaron-Wooi Yik Mara Ke Pentas Separuh Akhir 2 Minggu Berturut-Turut

Gandingan beregu lelaki No.1 tanah air, Aaron Chia dan Soh Wooi Yik berhasil mengulangi pencapaian mara ke peringkat separuh akhir dalam saingan Terbuka Indonesia 2023 sama seperti dilakukannya dalam Terbuka Singapura pada minggu lalu.

Pasangan yang menghuni ranking ketiga dunia ini mengulangi konsistensi tersebut selepas menumbangkan gandingan dari negara matahari terbit, Akira Koga dan Taichi Saito dalam aksi suku akhir yang bertempat di Istora Gelora Bung Karno, Senayan, sebentar tadi.

Dalam pertarungan tersebut, Aaron-Wooi Yik yang turun selaku pilihan kedua kejohanan melakar kemenangan bergaya secara “straight set” dengan skor 21-10 dan 21-15 dalam tempoh 41 minit permainan.

Sebagai rekod, kemenangan ini menjadikan Aaron-Wooi Yik menyamai rekod kemenangan menjadi 3-3 di pentas antarabangsa bertemu pasangan yang berada di ranking ke-23 dunia terbabit.

Sementara itu, Aaron-Wooi Yik yang mara ke peringkat separuh akhir akan bertemu samada beregu China merangkap pilihan keenam kejohanan, Liang Wei Keng dan Wang Chang atau beregu tuan rumah, Pramudya Kusumawardana dan Yeremia Erich Yoche Yacob Rambitan untuk merebut slot ke perlawanan akhir saingan Jelajah Dunia BWF bertaraf Super 1000 ini.


Harimau Malaya Duduki Ranking 146 Dunia Selepas Muncul Naib Juara King’s Cup

Malaysia berhasil menamatkan Saingan King’s Cup Kali Ke-48 anjuran Persatuan Bola Sepak Thailand (FAT) sebagai naib juara setelah tumpas dalam penentuan sepakan penalti kepada Tajikistan, semalam.

Walaupun terlepas gelaran juara, skuad Harimau Malaya berhasil meraih peningkatan yang positif dalam kedudukan ranking dunia Persekutuan Persatuan Bola Sepak Dunia (FIFA) selepas bertemu Tajikistan dan Thailand.

Laman sosial yang memberikan perkembangan terkini mengenai ranking bola sepak negara-negara asia, Footy Rankings meletakkan Malaysia menghuni tangga ke-146 – meningkat dua anak tangga berbanding kedudukan pada saat ini.

2022 King's Cup🇹🇯 Tajikistan 0-0 (3-0 pen) Malaysia 🇲🇾

FIFA Rankings points after match:🇹🇯 1185.70 (+ 1.34)🇲🇾 1062.32 (+ 1.16)

Rankings after match:🇹🇯 108🇲🇾 146 (+ 1)#FIFARankings

— Footy Rankings (@FootyRankings) September 26, 2022

Peningkatan itu terhasil selepas Malaysia meraih tambahan 1.16 mata dan 3.57 mata selepas seri menentang Tajikistan (kalah penalti) dan Thailand (menang penalti) masing-masing.

Untuk makluman, kedudukan dunia tangga ke-146 dan ke-147 dunia pada ketika ini dihuni oleh Botswana dan Hong Kong masing-masing.

Sementara itu, rehat antarabangsa FIFA pula masih berlangsung sehingga ke hari esok (27 September). Masih terdapat beberapa negara yang akan melakukan perlawanan antarabangsa dan boleh memberikan kesan terhadap kedudukan ranking Malaysia.

Sebagai tambahan, FIFA akan melakukan kemaskini berikutnya pada 6 Oktober kelak.

Featured Image: Football Association of Malaysia